ועדת הכלכלה, כנסת 24, פרוטוקול מספר 65, 2021-10-18 12:30

מיכאל ביטון: צוהריים טובים, אנחנו ממשיכים את דיוני ועדת הכלכלה בנושא חוק ההסדרים.

מיכאל ביטון: אני שמח שכבר זכינו לאשר כמעט שישה-שבעה חוקים, אבל יש לנו עוד עבודה רבה בימים הקרובים.

מיכאל ביטון: הזמן קצר והמלאכה מרובה.

מיכאל ביטון: יש לנו את פרק התמרוקים שאנחנו רוצים לקדם ולסיים, פרק כ"ג מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א–2021, סעיפים 115-114.

מיכאל ביטון: הטלתי על הצוות של הבריאות והאוצר לנסות ולפתור לי בעיות, ואני שמח שאת רוב הבעיות פתרתם אני אבקש שתציגו בתמצית איך פתרתם כל סעיף שביקשתי להתייחס אליו.

מיכאל ביטון: ובעצם כמעט לא נשאר לנו הרבה.

ענת מימון: רק נעבור לתיקונים בעקבות ההסכמה.

מיכאל ביטון: התיקונים בלבד ואז יוצאים להצבעות והסתייגויות.

מיכאל ביטון: נא להציג את הנושאים שהעליתי ואת הפתרונות.

מיכאל ביטון: בבקשה.

מיכאל ביטון: קדימה.

אסנת לוקסנבורג: צוהריים טובים לכולם.

אסנת לוקסנבורג: ביום רביעי שלחת אותנו עם שיעורי בית, והצוות שלנו עבד מול כל הגורמים שביקשת במהלך הימים האחרונים, בסוף השבוע.

אסנת לוקסנבורג: הנושא הראשון היה הנושא של הסמכת המעבדות.

אסנת לוקסנבורג: עשינו דיון משותף ודיברנו עם גורמים שונים בנושא של הסמכת מעבדות, כמובן עם הרשות להסמכת מעבדות, כמובן עם משרד הכלכלה, משרד המשפטים ומשרדים אחרים, ויש הסכמה של הרשות להסמכת מעבדות, גם מצדם וגם מצדנו, שהיא זאת שתסמיך את המעבדות לנושא של היבוא המקביל.

אסנת לוקסנבורג: הנושא השני, שביקשת מאיתנו שנשב וננסה לפתור אותו, היה הנושא של תיק התמרוק.

אסנת לוקסנבורג: קיימנו שתיים-שלוש ישיבות עם איגוד לשכות המסחר, והגענו לנוסח שלהבנתנו הוא מוסכם גם עליהם, כאשר דייקנו דברים לגבי "תיק התמרוק", "הנציג האחראי" וכל הדברים שנדרשים, ואנחנו נציג את זה בפרוטרוט.

אסנת לוקסנבורג: ישבנו עם הנציגים של המותג הפרטי.

אסנת לוקסנבורג: חלק מהבקשות שלהם קיבלו מענה ובחלק לדעתנו יש בעייתיות, ולכן אנחנו לא יכולים, אבל הלכנו כברת דרך משמעותית על מנת לייצר להם המשך עבודה תקין וטוב לאורך שנים.

אסנת לוקסנבורג: ולגבי הנושא של הדיוטי פרי, לדעתי יש הסכמות ויש הבנות.

אסנת לוקסנבורג: כל האנשים שאמרתי, פחות או יותר נוכחים פה, אז אני לא אדבר בשמם, הם יכולים לדבר בשמם.

אסנת לוקסנבורג: אלה המשימות שלנו.

מיכאל ביטון: אני רוצה שנעבור לסעיפים הספציפיים שיש בהם תיקונים שנובעים מההסכמות הללו, להקריא אותם בתיקונים - - -

סמי אבו שחאדה: אדוני היושב-ראש, מה היו ההסכמות לגבי הדיוטי פרי?

מיכאל ביטון: זה יהיה בסעיף.

מיכאל ביטון: בטח תהיה התייחסות.

מיכאל ביטון: נכון?

אור אלדר: לא.

קריאה: לא עשינו תיקון.

מיכאל ביטון: אז תגידו מה ההסכמות של הדיוטי פרי.

הלנה ביילין: ההסכמות הן כאלה: כל מה שביקשנו זה להמשיך את מה שאנחנו עושים היום, כלומר, אנחנו לא מייבאים לישראל, אבל אנחנו משתמשים או קונים, או מקבלים רישיון להשתמש ברישיונות קיימים.

הלנה ביילין: אם יש מותג בישראל שיש לו רישיון או שתהיה נוטיפיקציה עליו, אז אנחנו מגיעים להסכמות עם היבואנים.

הלנה ביילין: ברגע שיש את המוצר הזה עם רישיון, אנחנו משתמשים ברישיון הקיים, שזה אותו מוצר.

הלנה ביילין: ביקשנו להמשיך את הדרך הזאת שלנו בנושא של השיווק, וזה מכוסה בחוק.

הלנה ביילין: הגענו למסקנה שהשיווק פה מכסה את זה בחוק, אנחנו לא צריכים נציג אחראי בנפרד, כי אנחנו משתמשים באישור משרד הבריאות.

סמי אבו שחאדה: ההסכמות הן שלא יהיה שינוי בדיוטי פרי?

הלנה ביילין: לא יהיה שינוי בחוק.

הלנה ביילין: יהיו דברים שנצטרך כנראה להתאים בתקנות.

הלנה ביילין: התקנות יגיעו לדיון בוועדה, וכשהן יגיעו, נצטרך לעשות כנראה תיקונים נוספים, ויש הבנה לכיוון הזה.

מיכאל ביטון: תודה רבה.

מיכאל ביטון: אני גאה בכם על כל הסכמה, על הדיאלוג ועל פתרון הבעיות.

מיכאל ביטון: בואו נקרא את הסעיפים ותיקוני הנוסח.

מיכאל ביטון: קדימה.

ענת מימון: נעשה את זה לפי הנוסח שמונח בפניכם.

ענת מימון: הנוסח הזה אמור לשלב את כל התיקונים שהוסכמו במהלך הימים האחרונים.

ענת מימון: אני מתחילה בעמוד 1, בהגדרה של ועדת החריגים.

ענת מימון: אדוני, זה תיקון בעקבות שינויים שנעשו בפרק היבוא הכללי שנדון פה בוועדה.

ענת מימון: אני מזכירה לענייננו שיש ועדת חריגים שאמורה לאשר שני דברים: הדבר הראשון שהיא אמורה לאשר זה תמרוקים נוספים, שאפשר יהיה להכניס לתוספת, שלגביהם אפשר יהיה לעשות יבוא מקביל.

ענת מימון: זה תפקיד ראשון של הוועדה.

ענת מימון: והתפקיד השני של הוועדה זה לקבוע תמרוקים שאי-אפשר יהיה לייבא במסלול של הצהרה, אלא רק במסלול של רישיון.

ענת מימון: בנוסח שהונח בפני הוועדה במקור ועדת החריגים הייתה מאשרת, הייתה לה סמכות לאשר.

ענת מימון: כרגע, במודל הכללי שאושר פה בוועדה, ועדת החריגים הפכה להיות ועדה ממליצה, ועשינו את השינויים המתאימים גם בנוסח שמונח פה בפרק היבוא והתאמנו את זה לנוסח שנמצא בפרק הכללי.

ענת מימון: ולכן בוועדת החריגים, בהגדרה, מחקנו את הסיפה, ואנחנו נתייחס לזה בהמשך בפרק.

ענת מימון: וההגדרה היא "ועדת החריגים שהוקמה לפי סעיף 2יח לפקודת היבוא והיצוא [נוסח חדש], התשל"ט–1979".

ענת מימון: אני עוברת לנושא הבא.

ענת מימון: אני עוברת לפי הסדר.

סמי אבו שחאדה: הם ימליצו ומי יאשר?

ענת מימון: בסעיפים עצמם ניגע בזה.

ענת מימון: כרגע אני נוגעת רק בהגדרה, אבל בעיקרון זה שר הבריאות, בהמלצה של הוועדה, וזה מגיע גם לאישור ועדת הבריאות פה בכנסת, ואז יש אישור.

ענת מימון: עוד מעט נגיע לסעיפים המהותיים לעניין המעבדות, אבל המודל הוא כזה שההסמכה היא של הרשות, אולם כמובן שהפיקוח והסמכות לקבוע שמעבדה מסוימת כבר לא רשאית לפעול לצורך אישורי התאמה, תהיה נתונה לשר הבריאות, ואנחנו נגיע לסעיף הזה.

ענת מימון: אני ממשיכה הלאה.

ענת מימון: אני עוברת רק על תיקונים שנעשו ביחס לנוסח שקראנו בישיבות הקודמות.

ענת מימון: בעמ' 3, סימן ב' – פה יש תיקון משמעותי שנעשה לבקשת התעשייה.

ענת מימון: משרד הבריאות הסכים לעבור ממודל של רישיון של עוסקים בתמרוקים למודל של מרשם עוסקים בתמרוקים, כדי להקל.

ענת מימון: אני אקרא את הנוסח של המרשם שהוספנו.

ענת מימון: קודם כול, כותרת הסעיף תהיה "מרשם עוסקים בתמרוקים".

ענת מימון: ואני אקרא: זה הרישיון שהיה ניתן כבר היום.

ענת מימון: אנחנו משאירים את המסלול הזה.

מיכאל ביטון: אסנת רוצה להעיר הערה.

אסנת לוקסנבורג: ברשותך, היושב-ראש, אנחנו לא יודעים לבדוק תאגידים, לא יודעים לבדוק את הנושא הפלילי שלהם או את העמידה שלהם בתקציבים.

אסנת לוקסנבורג: זה לא הגיוני שזה יוטל על משרד הבריאות.

אסנת לוקסנבורג: אני מבינה שהדבר צריך להיבדק, אבל משרד הבריאות לא יודע לבדוק את כל העמידה - - -

ענת מימון: אתם לא צריכים לבדוק.

ענת מימון: אתם צריכים לבדוק שהוא צירף הצהרה.

ענת מימון: כתוב שהוא מצרף הצהרה שהוא לא הורשע בעבירה שמפאת מהותה וחומרתה - - -.

ענת מימון: מה שמוטל עליכם זה לבדוק שהוא צירף הצהרה.

אסנת לוקסנבורג: אני לא יודעת לבדוק את זה.

אסנת לוקסנבורג: אם זו מערכת אוטומטית שהוא מכניס פנימה, והמערכת האוטומטית מוציאה לו החוצה, זה דבר אחד.

אסנת לוקסנבורג: אני לא יודעת לבדוק וגם אין לי את הכלים לבדוק.

מיכאל ביטון: הסעיף הזה לא היה על דעתכם?

אסנת לוקסנבורג: לא.

מיכאל ביטון: אז מי הכניס את הסעיף הזה?

רינת בכר: אנחנו לא יודעים.

אסנת לוקסנבורג: אולי משרד המשפטים.

אסנת לוקסנבורג: אין לי את הכלים ואני אטעה את כולם אם אני אגיד שיש לי אפשרות לעשות את זה.

מיכאל ביטון: תבחיני בין טופס ששלחו לך, ואת לא עושה לגביו כלום, אבל הוא רק קיים בתיק שלך, לבין האחריות לבדוק את התוקף, או חוקיותו וכו'.

מיכאל ביטון: אם אומרים לך שבתוך סל הטפסים שהוא יגיש, יש טופס מסוים, את צריכה לראות שהגיע הטופס הזה.

אסנת לוקסנבורג: שוב אני לא אדע לבדוק את המשמעות של הטופס הזה.

אסנת לוקסנבורג: אם זו מערכת אוטומטית שהוא מכניס פנימה את הדברים, וברגע שהוא עושה וי בכל המקומות, כמו שעושים בהרבה מאוד טפסים של המדינה, וזו מערכת אוטומטית שמוציאה, בסדר, אבל לבוא ולהגיד לכם שאני אדע לבדוק אם הוא מצרף את הרישום שלו בתור תאגיד, שהוא רישום משפטי, או היבטים פליליים או דברים כאלה, אין לי את הכלים לבדוק את זה.

אסנת לוקסנבורג: אני צריכה פה קישור למשטרה, אני צריכה פה קישור - - -

ענת מימון: אני אסביר איך הסעיף הזה נכתב.

ענת מימון: כעיקרון, המטרה היא שיהיה מרשם במקום רישיון.

ענת מימון: גם במרשם לא כל מי שנכנס לאתר ומסמן וי, הופך להיות עוסק בתמרוקים, שמוטלות עליו כל האחריויות.

רותי אלגוזי: ככה זה באירופה.

ענת מימון: ולכן אמרנו שצריך יהיה לצרף מסמכים מסוימים, גם לבקשתכם.

ענת מימון: כלומר, הרי לא יכול להיות שכל אדם שרוצה נכנס למרשם ומסמן שהוא עוסק בתמרוקים, ומאותו רגע מתחיל לשווק תמרוקים פה בארץ.

ענת מימון: יכול להיות שזה יהיה באמצעות מערכת אוטומטית שמשרד הבריאות יקים, שיבדוק שמצורפים הטפסים האמורים.

ענת מימון: אף אחד לא מבקש לבדוק אם הוא הורשע, לא הורשע, במה הוא הורשע, אלא שהוא צירף הצהרה.

ענת מימון: זה לא דורש שום ידע.

אסנת לוקסנבורג: זה גם לא דורש שום ידע ספציפי של משרד הבריאות.

מיכאל ביטון: מה אכפת לכם לוודא בתיק שיש את המסמך הזה?

רינת בכר: רצינו להקל על הביורוקרטיה.

רינת בכר: רצינו שיהיה רישום אוטומטי.

מיכאל ביטון: של מי הרעיון לצירוף המסמך הזה, חברים?

ענת מימון: כך עובד מרשם - - -

אביר קארה: זה משרד המשפטים.

אסנת לוקסנבורג: אתם ביקשתם להפוך את זה למרשם.

מיכאל ביטון: כדי להקל.

אסנת לוקסנבורג: אין לנו בעיה, רק שברגע שהמרשם - - -

מיכאל ביטון: אסנת, לא להתבצר.

אסנת לוקסנבורג: אני לא מתבצרת.

מיכאל ביטון: מורה צריך לקבל אישור ממלווה של ילד שהוא לא עבר עבירות מין.

מיכאל ביטון: אין דרך למורה לבדוק את האישור, כי זה לא המקצוע שלו, אבל הוא צריך לראות את הטופס הזה.

מיכאל ביטון: יש מצבים שבהם אוספים מספר אישורים כחלק מתיק, כחלק מהרשמה.

מיכאל ביטון: לא אומרים שהבדיקה של הטופס חלה עליכם, אבל שבתיק הזה יופיע מסמך כזה.

מיכאל ביטון: למה זה צריך כל כך להסעיר אתכם?

אסנת לוקסנבורג: אני יודעת לעשות הרבה דברים, אני לא יודעת לבדוק תאגידים, אז אני רוצה שיהיה ברור - -

מיכאל ביטון: לא ביקשו שתבדקי.

אסנת לוקסנבורג: - - שאנחנו מבחינתנו לא יודעים לבדוק את המסמכים האלה.

אסנת לוקסנבורג: זה ידרוש מאיתנו להקים צוות שידע לבדוק את הדברים, כי ברגע שאנחנו מאשרים - - -

מיכאל ביטון: אם הוא נרשם, איך הוא נרשם?

אביר קארה: הוא לא מבקש לבדוק, זה רק הצהרה.

מיכאל ביטון: איך הוא נרשם?

מיכאל ביטון: איך הוא נרשם?

רינת בכר: למה שלא יירשם וזהו?

רינת בכר: גם באירופה זה ככה.

מיכאל ביטון: משרד המשפטים, אתם יכולים לעזור לנו?

אביר קארה: דרך אגב, בעניין הזה זה לא קריטי לנו.

אביר קארה: עוד עמדה שאנחנו עם משרד הבריאות ביחד.

מיכאל ביטון: אתה משהו, אתה מיוחד.

אביר קארה: אנחנו בהרבה מאוד דברים.

אביר קארה: כל ההתחלה שלהם הייתה התחלה - - -

מיכאל ביטון: הם בכלל שוקלים להפוך אותך לסגן שר הבריאות לפי ההתקדמות באווירה המתפתחת.

אביר קארה: הלוואי עליהם.

מיכאל ביטון: נציגת משרד המשפטים, בבקשה.

אביגיל סון-פלדמן: אני מהמחלקה הפלילית.

אביגיל סון-פלדמן: העיקרון שחשוב פה מבחינתי זו החלטה של הרגולטור מה צריך להיות במרשם או מה התנאים המקדימים כדי שהוא יהיה רשום.

אביגיל סון-פלדמן: מה שחשוב מבחינתי שיהיה ברור שלהירשם, כמו לקבל רישיון, זה לא חלק מעבירה פלילית של איסור עיסוק, העבירה נשארת אותה עבירה.

אביגיל סון-פלדמן: זאת אומרת, לבצע פעולות מסוימות, ובמקרה שלנו, עיסוק בתמרוקים לצורך העניין, יצוא, יבוא וכו', צריך שיהיה ברור – העניין במשפט פלילי הוא הוודאות – צריך שיהיה ברור שהוא יכול להתחיל לעבוד.

אביגיל סון-פלדמן: הנקודה הזאת צריכה להיות ברורה, לא חלק מההבנה שלו האם הוא הגיש את מה שצריך או לא הגיש את מה שהוא צריך.

אביגיל סון-פלדמן: נקודת ההתחלה הזאת צריכה להיות מאוד ברורה, בדיוק כמו ברישיון, שהוא יודע שעד שהוא לא מקבל רישיון הוא לא יכול להתחיל לעבוד, ככה עד שהוא לא יודע שהוא רשום, הוא לא יכול להתחיל לעבוד.

אביגיל סון-פלדמן: השאלה אם הוא באמת רשום או לא רשום לא יכולה להמשיך לרחף לכל אורך הפעילות שלו, כשבדיעבד יכול להיות שמשהו פה לא היה מדויק, גם התוכן של המסמכים שצריכים להיות מוגשים הם גם לא ברמת ודאות של עבירה פלילית, ולכן מה שהיה לי חשוב שיהיה ברור שהוא רשום.

אביגיל סון-פלדמן: זאת החלטה של רגולטור במסגרת ניהול הסיכונים שלו, האם הוא יוציא את האישור הזה, מה הוא ידרוש לצרף ועד כמה הוא יבדוק, או עד כמה הוא יסתמך אפילו על מערכת אוטומטית, אבל בסוף חייבת להיות הוודאות שהוא מקבל אישור שהוא רשום, ומשם הוא יכול להתחיל לעבוד.

אביגיל סון-פלדמן: אפשר אחר כך לבדוק אם הוא הגיש משהו.

אביגיל סון-פלדמן: כמובן אם הוא הגיש הצהרה כוזבת, זאת עבירה פלילית.

אביגיל סון-פלדמן: זאת לא השאלה.

מיכאל ביטון: זו גם לא בעיה של משרד הבריאות.

אביגיל סון-פלדמן: של משטרת ישראל.

אביגיל סון-פלדמן: כמובן צריך להיות קו החתך הזה.

אביגיל סון-פלדמן: העבירה שלו היא אם הוא פעל בלי שהוא רשום.

מיכאל ביטון: הוא יכול להגיד שזה מקוון, והיא רק רואה שזה נכנס?

אביגיל סון-פלדמן: זו החלטה שלהם איך הם רוצים להוציא את האישור הזה שהוא רשום.

מיכאל ביטון: מקוון.

מיכאל ביטון: מופיע הטופס הזה.

מיכאל ביטון: את לא בודקת אותו.

מיכאל ביטון: את לא אחראית על תקינותו.

מיכאל ביטון: אם זה רישום כוזב או הצהרה כוזבת, המשטרה - - -

אביר קארה: זה לא באחריותך.

אביגיל סון-פלדמן: אפשר כמובן לגבש טפסים אחידים שהוא לא - - -

מיכאל ביטון: היא לא לוקחת אחריות על טופס שלא בנושא המקצועי שלה.

מיכאל ביטון: היא מקבלת את זה כפי שזה.

אביגיל סון-פלדמן: אפשר לגבש מראש טופס אחיד.

מיכאל ביטון: אתם תעזרו להם.

מיכאל ביטון: אם אתם באים לצוות ועוזרים להם לבדוק מסמכים כאלה, או לעשות בקרה על הרישום הזה, בבקשה.

מיכאל ביטון: אבל אל תטילו עליהם לבדוק תקינות של מסמך שזה לא התחום שלהם.

רינת בכר: אני רק רוצה להדגיש שאם אנחנו הולכים על המתווה הזה שהוא יותר הגיוני בעיניים שלנו, צריך למחוק את העשרה ימים, שיש לנו זמן עשרה ימים לתת לו את האישור.

רינת בכר: אם זה אוטומטי, זה אוטומטי, זה מיידי.

מיכאל ביטון: לפעמים גם לדיגיטל לוקח יום, יומיים, שלושה, השרת נפל.

מיכאל ביטון: בתוך עשרה ימים.

מיכאל ביטון: זה יכול להיות בתוך דקה, אבל עד עשרה ימים.

רינת בכר: זה נראה לי מיותר.

מיכאל ביטון: זה טוב למקרה שמישהו יגיד: נרשמתי, ובחוק כתוב שהייתם צריכים.

מיכאל ביטון: אנחנו צריכים לתת את המרחב הזה, שלא תהיו חשופים לתביעות או משהו כזה.

אסנת לוקסנבורג: אנחנו נשמח רק להגיד שנשמח לקבל את העזרה של משרד המשפטים שיגדיר לנו בדיוק מה צריך להיות.

מיכאל ביטון: בסדר.

מיכאל ביטון: אני מבקש, משרד המשפטים, שתלוו אותם מול הטפסים המבוקשים, במיוחד באותם טפסים שלא מתחום עיסוקו של משרד הבריאות, ולהגדיר להם איך הם יכולים לוודא את קבלת הטופס באופן דיגיטלי ושהוא קיים, אבל שאין להם אחריות על תקינותו ותוכנו.

אביגיל סון-פלדמן: קודם כול, זה גם עניין של הרגולטור להחליט מה באמת חשוב לו מבחינה מהותית שיתקיים אצל מי שרשום במרשם, ומי שמתחיל לעסוק בתחום, וגם אני אציין - - -

מיכאל ביטון: משרד המשפטים, חשוב לכם שהטפסים האלה שענת הזכירה יהיו או שאתם רוצים לוותר על חלק מהטפסים האלה?

מיכאל ביטון: אתם יכולים במקום טופס להצהיר שיש ברשותו אישור כזה וכזה.

אביגיל סון-פלדמן: שוב, הדרישות המהותיות בסוף אמורות להיות חלק ממה שחשוב שיתקיים אצל מי שעוסק בתחום - - -

מיכאל ביטון: את לא עונה לי על השאלה.

מיכאל ביטון: כמה טפסים הוא צריך לשלוח כדי להיות רשום עכשיו?

מיכאל ביטון: שלושה-ארבעה טפסים?

ענת מימון: בעיקרון זה יכול להיות טופס אחד שאליו הוא מצרף הצהרה בדבר - - -

מיכאל ביטון: הצהרה.

מיכאל ביטון: אבל הוא מצרף טפסים להצהרה?

רותי אלגוזי: הוא מצרף תעודת זהות, היתר של עסק.

מיכאל ביטון: וזהו.

מיכאל ביטון: הצהרה ושתי תעודות.

מיכאל ביטון: אז הוא לא מצרף תעודה שאתם צריכים לבדוק, הוא רק מצהיר שהוא כך וכך.

אביגיל סון-פלדמן: מה שגם חשוב לי להדגיש שגם העבירות הפליליות שמנויות פה, שהוא מצהיר שהוא לא הורשע, גם השאלה איזה עבירות פליליות רלוונטיות, זה גם חלק משיקול הדעת של הרגולטור.

אביגיל סון-פלדמן: בסוף, בכל תחום, הרגולטור מפעיל את שיקול הדעת גם בשאלה הזאת.

רינת בכר: לא.

רינת בכר: אנחנו רגולטור שלא יודע להפעיל שיקול דעת בנושא הזה.

רינת בכר: זה נושא משפטי לחלוטין.

ענת מימון: רינת, זה היה קיים גם לגבי רישיון.

ענת מימון: היה לכם סעיף שאמר שאם מישהו הגיש בקשה לרישיון והוא עבר עבירות שמפאת חומרתן הוא לא רשאי לקבל רישיון, זה היה שיקול דעת שלכם לא לתת לו.

ענת מימון: זה בעצם תמונת ראי של זה.

ענת מימון: אני לא מבינה למה ברישיון אתם יכולים לבדוק ובמרשם לא.

רינת בכר: אנחנו לא יודעים על איזה עבירות מדובר.

מיכאל ביטון: רינת, היה לכם ברישיון מרכיב כזה.

מיכאל ביטון: אז מה השתנה?

מיכאל ביטון: מה נשתנה הלילה הזה?

אביגיל סון-פלדמן: כבר היום בסעיף של הרישיון יש תבנית מוכרת של עבירה שמפאת מהותה - - -

מיכאל ביטון: רינת, מה הבעיה להמשיך בדומה למה שעשיתם עם הרישיון?

אביגיל סון-פלדמן: - - - זה משהו שנמצא כמעט בכל הסדר.

רינת בכר: אנחנו צריכים הכוונה של משרד המשפטים.

מיכאל ביטון: אתם תקבלו.

מיכאל ביטון: אנחנו מבקשים ממשרד המשפטים ללוות אתכם בדבר הזה, לא להשאיר אתכם לבד, הם רוצים ללכת על קרקע יציבה, לדעת שהם לא עושים טעויות, לאמץ את שיטת העבודה לגבי הרישום רק במובן הזה של אדם שמצהיר על עצמו, כפי שהיה ברישיון, בהתאמות הנכונות, ולעשות את זה פשוט.

מיכאל ביטון: אני אבקש מחברת הכנסת לימור תלם להחליף אותי לזמן מסוים.

מיכאל ביטון: אני מבקש להמשיך לעבוד בקצב שעבדנו, ולהתייחס לכל תיקוני החקיקה, כפי שבוצעו ההסכמות.

מיכאל ביטון: עוד לפני שתסיימו אני כבר אשוב.

מיכאל ביטון: תודה רבה.

ענת מימון: הסעיף שאני קוראת עכשיו זה סעיף "רישיון תמרוקים", זה סעיף שהיה כבר קיים בפקודה, זו הייתה דרך המלך.

ענת מימון: כרגע העברנו את זה לסעיף לאחר מכן, שזאת אחת האופציות להירשם במרשם, וזה פשוט לבקש רישיון תמרוקים.

ענת מימון: רוב ההוראות חוזרות על מה שהיה קיים, אבל אני אקרא את זה לטובת הנוסח.

ענת מימון: הוראת פסקה (א2)(3)(ג) בסעיף הקודם כמובן.

ענת מימון: אני עוברת לשורה של תיקונים נגררים.

אביר קארה: לא הצלחתי להבין את פסקה (6).

אביר קארה: אם אין לו עבר פלילי, ואם אין לו שום רישום בשום מקום, עדיין הוא הוא לא יכול לדעת המנהל לקבל רישיון תמרוקים.

ענת מימון: זה סעיף שהיה גם קיים בפקודה.

אביר קארה: לא הבנתי למה צריך סעיף כזה.

אביר קארה: אם אין לבן אדם שום עבר פלילי, אם הוא לא הורשע, לא הוגש נגדו כתב אישום, ואין לו פסק דין, עדיין יש חוות דעת - - -

אביגיל סון-פלדמן: אני אסביר.

לימור מגן תלם: בבקשה תסבירו.

אביגיל סון-פלדמן: התבנית הזאת היא תבנית מקובלת.

אביגיל סון-פלדמן: המונח "עבירה שמפאת מהותה, חומרתה או נסיבותיה אין הוא ראוי, לדעת המנהל, לקבל רישיון תמרוקים" זו תבנית שקיימת כמעט בכל חקיקה.

אביר קארה: עושים העתק הדבק?

אביר קארה: זה עוד חסם.

אביר קארה: אנחנו לא רוצים עוד חסמים.

אביר קארה: אנחנו רוצים להסיר חסמים.

אביגיל סון-פלדמן: זה לא עניין של חסם, פשוט לכל תחום יש את העבירות הרלוונטיות, ופה האחריות של המנהל להחליט איזה עבירות פליליות רלוונטיות לתחום הזה.

אביגיל סון-פלדמן: בעבר זה היה מכונה "שיש עמה קלון".

אביגיל סון-פלדמן: זה היה משהו לא ברור.

אביגיל סון-פלדמן: היום ככה מנסחים את זה.

אביר קארה: אין פה כתב אישום.

אביר קארה: "לא הורשע ולא הוגש נגדו כתב אישום".

אביר קארה: איך את זה מישהו יכול לקבוע?

אביגיל סון-פלדמן: השאלה באיזה עבירות זה במסגרת שיקול הדעת של המנהל.

אביגיל סון-פלדמן: הוא קובע את זה פעם אחת, לא לכל אחד.

אביגיל סון-פלדמן: הוא מחליט מה העבירות הרלוונטיות.

אביר קארה: לא מגדירים את זה?

אביגיל סון-פלדמן: כל תחום, כל עיסוק, יכולות להיות לו עבירות שרלוונטיות לתחום שלו.

אביר קארה: אם זה רלוונטי לתחום שלו, לא למשהו אחר.

אביר קארה: איפה זה עוצר?

אביגיל סון-פלדמן: זה במסגרת שיקול הדעת של המנהל איזה עבירות רלוונטיות.

אביגיל סון-פלדמן: למשל אם אתה רוצה לעסוק במשהו שקשור להגנת הסביבה, יכול להיות שעבירות של חוקי סביבה יהיו יותר רלוונטיות, אם אתה רוצה לעסוק במשהו שקשור לבריאות, חוקים בתחום הבריאות.

אביגיל סון-פלדמן: זו תבנית שיש כמעט בכל חוק שעוסק במתן רישיונות באשר הם.

לימור מגן תלם: נמשיך?

ענת מימון: עכשיו יש שורה של תיקונים שאנחנו עושים התאמות.

ענת מימון: עד עכשיו הפקודה אמרה "בעל רישיון", עכשיו עשית מרשם, אנחנו עושים תיקונים מתאימים בסעיפים.

לימור מגן תלם: זה רק ניסוח.

ענת מימון: אנחנו עוברים לסעיף 55א5, שזה הסעיף של נציג אחראי.

ענת מימון: אני אקרא עם השינויים שנעשו.

לימור מגן תלם: זה שינויים שנעשו בהסכמה.

ענת מימון: כן.

ענת מימון: זה היה בסעיף הרישיון והעברנו את זה לפה.

ענת מימון: זה לא שינוי, זה פשוט מיקום יותר נכון.

ענת מימון: אנחנו בתפקידים של הנציג האחראי, אז יש גם תפקיד לבדוק שהתמרוק בטוח.

ענת מימון: פה אין שינויים ממה שקראנו בישיבות הקודמות, אז אני לא קוראת שוב.

ענת מימון: אני עומרת לעמ' 11, פסקה (6).

ענת מימון: גם פה שינינו את המודל מאישור של נציג אחראי, שפעם המשרד, לפי הנוסח הקודם, היה אמור לאשר, למרשם של נציגים אחראים.

ענת מימון: גם פה תוגש בקשה.

ענת מימון: הנציג עצמו יגיש בקשה לרשום את עצמו.

ענת מימון: הוא יצטרך לפרט את הפרטים שנמצאים פה ושיהיו בתקנות, ואז אוטומטית הוא יקבל את האישור לפעול כנציג אחראי.

ענת מימון: רק שימו לב שהוספנו שלגבי תאגיד, מה שהתבקש להוסיף – הרי בנוסח שעבר בפקודה לפני כמה שנים נציג אחראי היה חייב להיות אדם - -

לימור מגן תלם: התאמות לתאגיד.

ענת מימון: - - כרגע הוועדה הוסיפה שזה גם תאגיד.

ענת מימון: אם הוא תאגיד, אז בעת הרישום הוא צריך לרשום גם את הכתובת ופרטים של איש קשר פה בארץ, שאפשר יהיה ליצור איתו את הקשר.

ענת מימון: פה "לרבות התאגיד" בסעיף קטן (ב), את זה כבר קראנו בישיבה הקודמת.

ענת מימון: שוב, זה בגלל המעבר מאישור למרשם.

ענת מימון: "(4) כבר קראנו.

ענת מימון: אני קוראת את פסקה (5).

ענת מימון: יש הוראה דומה כבר היום בפקודה לגבי חברות שאנשים מטעמם - - - נציגים אחראים יוכלו לשמש.

ענת מימון: עכשיו עשינו הוראה דומה לגבי תאגידים, שהתאגיד עצמו יהיה נציג אחראי, בגלל שהוספנו את האופציה הזאת.

ענת מימון: גם פה זה התאמות, אני אעבור במהירות.

ענת מימון: עכשיו הסעיף המהותי לגבי הנציג.

ענת מימון: אני קוראת בעמ' 14.

ענת מימון: שימו לב לנוסח שזה באמת מבטא את ההסכמה.

ענת מימון: אין שינוי בדברים שצריכים להופיע בתיק התמרוק, רק שימו לב שלגבי (3) ו-(5), תיאור כללי של שיטת הייצור של התמרוק, הורדנו את הסיפה שלא יהיה בזה סוד מסחרי.

ענת מימון: מכיוון שכרגע עברנו לזה שהנציג צריך לוודא שהמסמכים האלה קיימים, אז ממילא המסמכים האלה מן הסתם יכללו גם נתונים שהם סוד מסחרי.

ענת מימון: אלה התיקונים שנעשו לגבי הנציג האחראי ותיק תמרוק.

לימור מגן תלם: יש התייחסויות?

אביר קארה: יש שם דברים שלא נמחקו.

ענת מימון: שהיה צריך למחוק?

אביר קארה: בנציג האחראי יש דברים שאמרנו שמוחקים ולא מחקו.

אביר קארה: יש פה כמה בעיות.

לימור מגן תלם: בבקשה, אביר.

אביר קארה: בנושא של "הנציג האחראי", שעברנו על זה עכשיו, יש שם בעיה, כי יש סעיפים בחוק שמחייבים את הנציג האחראי לשלוח דוחות רבעוניים וחובה של היבואן/יצרן לשלוח דוחות שנתיים, ואין דרישה כזאת בשום מדינה אחרת בעולם.

אביר קארה: אנחנו רוצים למחוק את הסעיף הזה, להוריד את זה.

אסנת לוקסנבורג: אתה מדבר על הפקודה, אתה לא מדבר על מה שעומד לנגד עינינו.

אסנת לוקסנבורג: אתה רוצה ללכת אחורנית ל-2016.

אביר קארה: אני רוצה להוריד את זה.

לימור מגן תלם: אביר, תסביר שוב.

לימור מגן תלם: אני לא רואה על מה אתה מדבר.

לימור מגן תלם: זה לא בנוסח עכשיו.

אביר קארה: אם זה לא מופיע בנוסח, הכול בסדר.

ענת מימון: זה מופיע בפקודה.

ענת מימון: זה תוקן בשנת 2016, כשהוכנס הפרק החדש בוועדת הבריאות, בפקודה.

אביר קארה: אנחנו רוצים לתקן את זה, אנחנו רוצים שזה לא יופיע.

ענת מימון: זה לא במה שקראתי עכשיו.

אביר קארה: אנחנו רוצים שזה לא יופיע בנושא של "הנציג האחראי".

אביר קארה: אמרתי לכם את זה גם הבוקר כששוחחנו.

אסנת לוקסנבורג: דיברת הבוקר על הנושא הזה.

אסנת לוקסנבורג: כמו שאמרנו, ב-2016 קיבלנו על עצמנו את הנושא של "הנציג האחראי" כמו שהוחלט בקונטקסט בזמנו, כולל דיווחים שצריך לתת.

אביר קארה: בדיון בפעם שעברה הסכמתם להוריד את זה.

אסנת לוקסנבורג: אז אני אומרת: זה נמצא כרגע בפקודה, השאלה בדיוק מה הכוונה בהורדה.

אסנת לוקסנבורג: אתה יכול להפנות אותנו לנוסח מוצע?

אביר קארה: אם יש פה משהו בנוסח שאפשר להסיר את האחריות הזאת מעל הנציג האחראי.

אביר קארה: אם זה מקובל עליהם וזה מקובל עלינו, אפשר להסיר את זה.

אסנת לוקסנבורג: השאלה מה ואיזה איזונים נשארים שם.

אביר קארה: שהנציג האחראי לא יצטרך לשלוח דוחות רבעוניים, שלא תהיה חובה של היבואן ושל היצרן לשלוח דוחות שנתיים.

אסנת לוקסנבורג: אני צריכה לראות את הקונטקסט.

אסנת לוקסנבורג: אני לא מתנגדת, אני צריכה לראות את הקונטקסט כדי שאני אוכל להגיד לך אם זה תואם את מה שניתן לעשות.

אסנת לוקסנבורג: כמו שהוכחנו פה, משרד הבריאות עושה כל מה שהוא יכול בשביל - - -

אביר קארה: עשיתם צעדים משמעותיים.

אביר קארה: רואים את זה פה לאורך כל השינויים.

אביר קארה: עשיתם פה צעדים מאוד מאוד משמעותיים.

אביר קארה: אני יכול להגיד לכם רק תודה.

אביר קארה: אני רואה בינתיים שכל ההערות שהערנו בפעם שעברה קיבלתם אצלכם.

אביר קארה: יכול להיות שבגלל שזה לא מופיע פה, אולי אין לזה התייחסות, אבל אנחנו כן רוצים שתהיה לזה התייחסות.

אסנת לוקסנבורג: אין לי התנגדות שנשב בצד באחת ההפסקות של הדיון הזה, ונעבור על זה עם היועצת המשפטית שלנו ונבין בדיוק מה המשמעויות.

אסנת לוקסנבורג: אני לא מתנגדת, אני חייבת ללמוד את זה לפני שאני אתן תשובה.

אסנת לוקסנבורג: זה לא בפקודה, זה לא מה שלנגד עינינו.

מיכאל ביטון: ההערה הזאת תיבחן.

מיכאל ביטון: אם צריך, אנחנו נעשה הפסקה כדי לטפל בה.

מיכאל ביטון: אם אפשר בזמן שהדיון ממשיך על סעיפים אחרים, שיחשבו מה ניתן.

מיכאל ביטון: אם יידרש, נעשה הפסקה כזאת, ואתם תגידו אם ניתן לעשות את השינוי הזה כבר עכשיו.

מיכאל ביטון: בואו נמשיך.

ענת מימון: אנחנו בעמ' 15, בסעיף שעוסק בהודעה על שיווק.

ענת מימון: פה לא היו שינויים.

ענת מימון: בעמ' 16 יש את סעיף קטן (ב) שקובע ששר הבריאות רשאי לקבוע תמרוקים, שלגביהם אי-אפשר יהיה לעשות נוטיפיקציה, אלא יהיו חייבים לפנות למסלול רישיון.

ענת מימון: בסעיף הזה יש תיקון.

ענת מימון: כתוב "שר הבריאות".

ענת מימון: במקום "באישור ועדת החריגים" זה יהיה "בהמלצת ועדת החריגים".

ענת מימון: בגלל השינוי של המודל של ועדת החריגים שנעשה לגבי כל הנושא של היבוא, אנחנו מתאימים את עצמנו פה.

ענת מימון: ו"אחרי יידרש רישיון לשיווקם", יבוא "לפי הוראות צו הפיקוח או הוראות שייקבעו לפי סעיף 55ג1".

ענת מימון: אני מזכירה שהרישיון היום ניתן לפי צו פיקוח.

ענת מימון: צו הפיקוח הזה עתיד להתבטל בעוד כמה שנים, כשבמקומו ייכנסו תקנות שאמורות לתת את אותו מענה בתקנות.

ענת מימון: אנחנו אומרים שהקביעה של שר הבריאות כרגע לגבי אותם תמרוקים תהיה מכוח אותו צו פיקוח בתקופה שהוא יהיה בתוקפו או מכוח התקנות שיותקנו לאחר מכן.

מיכאל ביטון: בסדר גמור.

מיכאל ביטון: הגיוני.

ענת מימון: בעמ' 17, גם פה זה תיקון טכני של בעל רישיון תמרוקים ושל מי שרשום.

ענת מימון: אני עוברת הלאה לעמ' 18, שזה המודל של ועדת החריגים.

ענת מימון: אני אקרא, ואז אני אשמח אולי שיסבירו מהאוצר על הנושא של ועדת החריגים, אדוני.

מיכאל ביטון: לא יותר מדי, כי כבר עשינו את זה.

מיכאל ביטון: הסבר קצר.

ענת מימון: זו הסמכות לגבי תמרוקים ברישיון ולגבי יבוא מקביל, הסרת תמרוקים שאפשר להביא ביבוא מקביל.

ענת מימון: זה ועדת החריגים.

מיכאל ביטון: הבהרות קטנות, רק את הרציונל, כי עשינו את זה באופן כולל לכל החוק, עבדנו על זה הרבה והסברנו את זה עכשיו.

מיכאל ביטון: כמה משפטים על הרציונל.

הילה אורן שפיס: הרציונל הכללי של ועדת החריגים בכל החוקים שאנחנו מתקנים ברפורמת היבוא הוא, שכאשר הרגולטור, שזה השר הרלוונטי, רוצה להחמיר על היבוא, בפקודת הרוקחים זה כאשר השר רוצה להסיר פרטים מהתוספת שנוגעת ליבוא המקביל או לקבוע שכאשר תמרוק מסוים יהיה חייב ברישיון, אז הוא צריך לקבל את המלצת ועדת החריגים לבצע את השינוי האמור.

הילה אורן שפיס: אם הוא לא מקבל את המלצת ועדת החריגים לקבל את השינוי, הוא צריך לקבל את אישור הממשלה.

הילה אורן שפיס: אם ועדת החריגים מסכימה עם השר, נותנת לו המלצה לבצע את השינוי שהוא מבקש, הוא יכול באופן מיידי לבצע את השינוי הזה.

הילה אורן שפיס: חשוב לציין שבפקודת הרוקחים יש גם אפשרות לשר הבריאות לקבוע באופן מיידי צו שמבצע את אותה פעולה שהוא רוצה לעשות, עקב חשש לבריאות הציבור, ובפקודת הרוקחים, לבקשת המשרד יש גם שני אירועים מסוימים שבהם הוא לא יצטרך לבוא להמלצה של ועדת החריגים, שזה במקרה שיש גוף אחר, גוף זר, למשל ה-FDA, שכבר הביע את עמדתו בנוגע לאותו תמרוק, או במקרה שהתגלו תופעות לוואי חמורות עקב אותו תמרוק.

הילה אורן שפיס: אז לא יהיה צורך לקבל את המלצת ועדת החריגים.

מיכאל ביטון: תודה על ההבהרה.

מיכאל ביטון: אנחנו ממשיכים.

ענת מימון: אנחנו נמצאים בפרק של יבוא מקביל על בסיס בדיקת התאמה, ואני אעתיק את השינויים שעשינו בפרק הזה.

ענת מימון: בסעיף 55א12ג, שימו לב לסעיף קטן (ב), גם פה, כשרוצים לקבוע תמרוקים שאי-אפשר להביא ביבוא מקביל, זה יהיה בהמלצה של ועדת החריגים, באישור ועדת העבודה, הרווחה והבריאות של הכנסת, ואז אפשר יהיה להסיר תמרוקים.

ענת מימון: וכשרוצים להוסיף תמרוקים, שאפשר יהיה להביא עוד תמרוקים ביבוא מקביל, תהיה סמכות של השר, והוא רק צריך למסור הודעה על הוספת התמרוקים לוועדה.

ענת מימון: זה תיקון שנעשה לבקשת הוועדה.

אביר קארה: פה זה באישור ועדת העבודה, הרווחה והבריאות, זה לא ועדת הכלכלה.

מיכאל ביטון: בחוק הזה, בתיאום עם עידית סילמן, אנחנו עושים סינרגיה בין כל תחומי היבוא, לכן דנו בפרק הזה ששייך למשרד הבריאות ועדת הבריאות, וכל הפיקוח על החלק הבריאותי ימשיך להיות בוועדת הבריאות, זה מה שסיכמתי עם סילמן, אבל פעם אחת בשנה, לפחות בשנה הראשונה, יהיה דיווח לוועדה הזאת איך היישום של החוק הזה מתקדם.

אביר קארה: בכל כמה זמן?

מיכאל ביטון: אנחנו רוצים אחרי שנה מכל תתי-התחומים: תמרוקים, מזון, יבוא כללי ותקנים, לדווח לנו אחרי שנה מיום כניסת החוק לתוקף, לראות את היישום.

מיכאל ביטון: זה יהיה בחוק.

אביר קארה: זה בשנים הראשונות, לפחות ב-24 החודשים הראשונים.

מיכאל ביטון: אם בעוד חצי שנה תגיד לי: מיכאל, תעשה דיון מה קורה ביבוא, נעשה דיון, אבל בחוק ניתן להם שנה מטבע הדברים, כי קשה יהיה לראות.

אביר קארה: זה קריטי כי אם אחרי חצי שנה אנחנו רואים שעשו ופעלו, אז בתום שנה נוכל כבר לבוא עם דרישות.

מיכאל ביטון: אם זה חשוב לך, נעשה גם פעמיים בשנה.

מיכאל ביטון: בשנה הראשונה פעמיים בשנה, ואחרי זה בכל שנה דיווח על יישום הרפורמה של הייבוא.

מיכאל ביטון: את הדיווח הזה נעשה פה, כדי לקבל תמונה כוללת, אבל את הבקרה ואת האישור של תקנות בריאות וכל דבר אחר זה יבוצע בוועדה, אין לנו עניין לקחת סמכויות לוועדות אחרות.

אביר קארה: היבוא זה סמכות שפה.

אביר קארה: הפוך, הם לוקחים סמכות שלנו.

מיכאל ביטון: לא.

מיכאל ביטון: הפיקוח על מזון, בריאות ותמרוקים זה של הבריאות.

מיכאל ביטון: היא הסכימה להעביר את זה אליי, כדי שתהיה תמונה כוללת.

מיכאל ביטון: באמת יושבים פה אנשי מקצוע שלהם.

מיכאל ביטון: היועצת המשפטית היא יועצת משפטית של ועדת הבריאות.

ענת מימון: ברגיל עבודה, רווחה ובריאות.

מיכאל ביטון: הם הושאלו לנו לטובת העבודה הזאת.

מיכאל ביטון: את הבקרה הכללית נעשה פה, את התקנות וההגדרה הפרטנית תעשו בוועדה שלה.

מיכאל ביטון: אם יבקשו להמשיך וזה יהיה על דעת ועדת הבריאות, שירצו שנמשיך לקדם את זה פה, בהסכמה נעשה את זה, אבל לא ניקח לאף אחד תחום שהוא שלו.

ענת מימון: הנושא הבא הוא בעמ' 20, סעיף 55א12ד, זה הנושא של הסמכת המעבדות, שיעשו את בדיקת ההתאמה כדי לאשר יבוא מקביל.

ענת מימון: אני מזכירה שבנוסח הקודם, כמו שאמרתי, משרד הבריאות היה אמור לאשר את המעבדות האלה.

ענת מימון: ביקשו לבדוק מודל אחר, ואנחנו מביאים כרגע מודל שמי שמסמיך את המעבדות זה הרשות להסמכת מעבדות.

ענת מימון: בסעיף קטן (ב) אנחנו משנים ל"המעבדה המוכרת תיתן אישור התאמה תוך זמן סביר שלא יעלה על כך וכך ימים".

ענת מימון: לבקשת הוועדה אישור ההתאמה צריך להינתן על ידי המעבדה.

ענת מימון: אנחנו כתבנו בתוך "זמן סביר", אנחנו חושבים שזה מספיק, השאלה אם אתם רוצים גם להגביל במספר ימים את הזמן שהוועדה תצטרך להחזיר תשובה על התאמה של תמרוק.

סימון דוידסון: "סביר" זה לא זמן.

סימון דוידסון: צריך להגדיר משהו.

אסנת לוקסנבורג: נמצאת איתנו המנכ"לית של הרשות להסמכת מעבדות, ובשיחות שניהלנו השבוע למדתי הרבה גם על הנושא הזה.

אסנת לוקסנבורג: חלק מההסכמה הם גם נותנים וקוצבים לוחות-זמנים למתן מענה.

אסנת לוקסנבורג: אולי כדאי לתת לה לתת מענה.

מיכאל ביטון: את רוצה שהיא תגיד משהו?

אסנת לוקסנבורג: אני חושבת שהיא יכולה לתת לכם מענה שיניח את דעתכם.

מיכאל ביטון: נקריא וניתן לה להתייחס.

מיכאל ביטון: גם עשיתם דיאלוג על העניין של המעבדות.

ענת מימון: "(ה) דינם של עובדים, מנהלים, נושאי משרה ובודקים במעבדה מוכרת - - -", זה כבר קראנו.

ענת מימון: אנחנו רוצים להוסיף, זה לא בנוסח שבפניכם, ש"המנהל מוסמך לתת הוראות למעבדות מוכרות לשם פיקוח ובקרה על פעילותן לפי פרק זה".

ענת מימון: זה הנושא של המעבדה המוכרת.

מיכאל ביטון: הרשות להסמכת מעבדות, בבקשה.

אתי פלר: שלום.

אתי פלר: תודה רבה, אדוני היושב-ראש.

אתי פלר: אני שמחה לראות את כולם.

אתי פלר: אכן עשינו ישיבה יחד עם נציגי המשרד שיושבים באולם ואנואר חילף ממשרד הכלכלה.

אתי פלר: איתי ישבו היועצת המשפטית וסמנכ"ל הסמכה.

אתי פלר: המודל הזה של מעבדה מוכרת קיים גם היום במשרד הבריאות.

אתי פלר: למשרד הבריאות יש מעבדות מוכרות ומבצעות פעילויות בהתאם לדרישות של משרד הבריאות.

אתי פלר: מעבדה מוכרת לצורכי משרד הבריאות מחויבת על פי דרישות המנהל כבר היום בכל עת שהתגלתה חריגה מהמפרט של המוצר הנבדק להודיע במקביל למשרד הבריאות ולמזמין הבדיקה, שבמקרה הזה הוא היבואן, נציג היבואן, או כל מוסד אחר בתחום התמרוקים.

אתי פלר: אני מבקשת להתייחס ללוחות-הזמנים.

אתי פלר: מעבדה מוסמכת מחויבת בסקר חוזה עם הלקוחות שלה.

אתי פלר: סקר החוזה צריך להתייחס למפרט הבדיקות שהיא מסוגלת לבצע על פי ההסמכה שניתנה לה וללוחות-הזמנים למתן מענה.

אתי פלר: מסקירת הבדיקות שעשינו ברשות עולה שבנוסח שהוגש לנו היו 21 יום.

אתי פלר: להערכתנו זה זמן סביר, וכן, הבדיקה הארוכה ביותר אורכת מספר ימים, ולכן אם תבחרו להוסיף ימים לתגובה זה בהחלט אפשרי.

אתי פלר: בסקר החוזה גם כתוב ללקוח מראש שכל חריגה תדווח במקביל לו ולגורם שמשרד הבריאות יקבע.

אתי פלר: לעניין חריגות, ככל שמתקבלות ברשות תלונות, בין אם מהרגולטור ובין אם מהשוק, על התנהלות לא נאותה של המעבדה, ועוד לפני שהמנהל מזמן לשימוע, הרשות על פי החוק והתקינה הבין-לאומית מחויבת בבירור התלונה.

אתי פלר: יש תהליך של שימוע, ובהתאם להסכם הפיקוח שהמעבדה חתומה איתנו ולהערכת סיכונים, אנחנו רשאים גם לעשות מבדקי פתע באותן מעבדות שמבצעות את העבודה עבור הרגולטור.

אתי פלר: אני רואה שהמודל שקיים היום, שקיים כבר מ-1997 עם משרד הבריאות, בהחלט ישמש את התקינה וכמובן את החוק המעודכן שקוראים כרגע, לפי הייעוד שלנו, לתועלת המדינה ואזרחיה.

אתי פלר: תודה רבה, אדוני היושב-ראש וחברים נכבדים.

מיכאל ביטון: תודה.

ענת מימון: אדוני, צריך להכריע אם אנחנו קובעים שהמעבדה מחזירה בתוך זמן סביר או מגבילים בזמן.

ענת מימון: גברתי ביקשה 21 ימים.

מיכאל ביטון: מה את חושבת, אסנת?

אסנת לוקסנבורג: אני חושבת שחלק מההסמכה שלהם דורשת את זה, ואני חושבת שכדאי להשאיר את זה בידי הרשות להסמכת מעבדות.

מיכאל ביטון: היא הציעה 21 יום.

אסנת לוקסנבורג: היא אמרה שהיא חושבת על 21 יום.

אסנת לוקסנבורג: אם אנחנו הולכים על מספר, הייתי נותנת קצת טווח.

מיכאל ביטון: אתי, אנחנו יכולים לעשות 30 יום שייתן לכם מרחב טעות?

אתי פלר: לנו אין בעיה.

אתי פלר: מי שיצטרך לעמוד בכל זמן שתקבעו זו המעבדה המוסמכת.

אתי פלר: וגם אם המעבדה המוסמכת מסיבה כזאת או אחרת, חגים, חופשים, או לא עלינו מגפה, לא מסוגלת לעמוד בזה, מחובתה להודיע מיידית לרגולטור ולמזמין הבדיקה.

מיכאל ביטון: מה את רוצה שנכתוב, 21 יום?

מיכאל ביטון: 30 יום?

מיכאל ביטון: אנחנו יכולים גם לשמור את זה להצבעה ותגידו לנו ימים עד ההצבעה.

אתי פלר: אני חושבת כבוד היושב-ראש ש-30 יום, כי אנחנו נוהגים לכתוב ימי עבודה, ואתם נוהגים לכתוב ימים קלנדריים.

מיכאל ביטון: זה יוצא אותו דבר.

אתי פלר: בדיוק.

אתי פלר: 30 ימי עבודה נשמע לי זמן סביר למתן מענה.

מיכאל ביטון: בתוך 30 יום.

אביר קארה: מ-21 יום ל-30 ימי עבודה.

מיכאל ביטון: היא אמרה 21 ימי עבודה.

אביר קארה: כך או כך זה מדהים.

אביר קארה: הינה הזדמנות להגיד למשרד הבריאות שזה מטורף, זה מדהים מה שהם עשו פה.

אביר קארה: זו בשורה אדירה לציבור.

מיכאל ביטון: אני חושב, אסנת, שלא נלך היום.

מיכאל ביטון: ..

מיכאל ביטון: נצטרך להאריך קצת.

מיכאל ביטון: ..

מיכאל ביטון: אביר, אתה יכול להאריך בדברים שלך בנושא הזה?

אביר קארה: כל הכבוד.

אביר קארה: יש לי צמרמורת.

אתי פלר: אני מבקשת להבהיר משהו: חשוב שנזכור מה המשמעויות של המועד שאנחנו נותנים כרגע.

אתי פלר: אני חושבת שצריך לזכור מה ההשלכות של זה.

אתי פלר: אם זה מוצרים שתקועים, יכול להיות שצריך לצמצם את זה.

אתי פלר: אני מציעה לבחון את זה בראי המקצועי.

אתי פלר: הזמן שלוקחת הבדיקה הארוכה ביותר ועוד חמישה ימי עבודה.

אתי פלר: אם אתם רוצים שאני אבדוק ואחזור אליכם לפי רשימה - - -

מיכאל ביטון: אנחנו חושבים ש-30 יום זה סביר, ואנחנו אומרים עד 30 יום.

מיכאל ביטון: אם המעבדות דה-פקטו ידעו גם לתת בתוך שבועיים-ושלושה, ברוך השם.

אתי פלר: באופן עקרוני למעבדות יש אינטרס לשחרר את התוצאות כמה שיותר מוקדם.

אתי פלר: כמובן יש לזה גם השלכות כלכליות עליהן, אז המטרה שלהן היא לא לעכב.

מיכאל ביטון: תודה רבה, אתי.

נעם דן: יושב-ראש הוועדה, זמן הבדיקה בסופו של דבר הוא זמן שבו מכולה עם תמרוקים תעמוד בנמל.

נעם דן: יש לזה משמעות כלכלית, אבל - - -

מיכאל ביטון: כמה זמן היא עומדת היום בנמל?

נעם דן: היום אין מכולה בנמל ליבוא מקביל.

אביר קארה: 2.4%...

מיכאל ביטון: חבר'ה, אנחנו שמים 30 יום, אתם תעשו דיון פנימי, ואם תהיו נועזים לרדת ל-21 יום או למספר אחר, אנחנו נקבל את זה בברכה עד להצבעה.

מיכאל ביטון: כרגע זה 30 יום.

מיכאל ביטון: אם תרצו להוריד, נאשר לכם בהצבעה לקצר את הזמן.

מיכאל ביטון: בואו נמשיך.

ענת מימון: הנושא הבא נמצא בתוך הסעיפים שקראתי עכשיו, זה הסימון של התמרוקים.

ענת מימון: בנוסח הכחול היה כתוב, רק בפרק של היבוא המקביל, שתמרוק שמיובא ביבוא מקביל במסלול החדש שעשינו עכשיו – יהיה כתוב עליו "תמרוק ביבוא מקביל אשר נבדק על ידי מכון התקנים או מעבדה מוכרת אחרת".

ענת מימון: במהלך הדיון גם שאלנו איך יסומנו תמרוקים אחרים.

ענת מימון: אנחנו יודעים שתמרוקים ברישיון ימשיכו להיות מסומנים ברישיון משרד הבריאות, ביבוא מקביל זה הסימון, ויש גם תמרוקים במסלולי הצהרה שהפקודה שותקת איך צריך לסמן אותם לציבור.

ענת מימון: חשוב גם על זה - - -

אסנת לוקסנבורג: ברגע שנפתח מסלול נוטיפיקציה והוא מסלול חדש, יהיה כתוב "יבוא רשמי במסלול הצהרה".

נעם דן: לא הבנתי.

אסנת לוקסנבורג: מסלול הנוטיפיקציה שבו היבואן יכול לשים נציג אחראי ולהכניס את המוצרים לשוק צריך איזה סימון.

נעם דן: גם ליבוא מקביל יש נציג אחראי.

אסנת לוקסנבורג: לא.

אסנת לוקסנבורג: ביבוא מקביל יש לך יבואן, אין לך נציג אחראי.

אסנת לוקסנבורג: בכל מקרה, מבחינת הדברים יהיה כתוב "יבוא רשמי במסלול הצהרה", כמו שזה.

מיכאל ביטון: אנחנו עושים את זה לעיני הלקוח?

מיכאל ביטון: כשאנחנו אומרים לו מסלול הצהרה, הוא ידע מה זה הצהרה?

אסנת לוקסנבורג: אם יהיה צורך, אנחנו נבהיר את זה.

מיכאל ביטון: אם אנחנו עושים את זה לאוזני הלקוח, נראה לי שזה דורש פירוט יותר גבוה.

מיכאל ביטון: להגיד לו שזה יבוא רשמי, הוא מבין שזה יבוא חוקי, ומסלול הצהרה, הוא אומר: מה זה המסלול הזה?

אסנת לוקסנבורג: הצהרת יבואן?

מיכאל ביטון: הצהרת יבואן על תקינות המוצר.

מיכאל ביטון: תעשו משהו כזה.

אסנת לוקסנבורג: אנחנו יכולים להכין משהו ולהעביר לכם.

מיכאל ביטון: הצהרת היבואן בדבר תקינות המוצר.

מיכאל ביטון: זה נראה לי סביר.

מיכאל ביטון: שיהיה ברור מה הוא הצהיר שם.

אורן הרמבם: מה יסומן לגבי יצרן?

אורן הרמבם: הזכרתם סימון לגבי יבואן – מה לגבי יצרן?

קריאות: - - -

מיכאל ביטון: חברים, שקט.

מיכאל ביטון: נא לא לפטפט.

מיכאל ביטון: מי שרוצה לפטפט שיעשה את זה בחוץ.

מיכאל ביטון: מה רצית לשאול?

אורן הרמבם: אני מהתאחדות התעשיינים, אדוני היושב-ראש, אני שואל מה לגבי יצרנים?

אורן הרמבם: מה יסומן לגביהם?

אסנת לוקסנבורג: אפשר לעשות אותו דבר.

אסנת לוקסנבורג: מיוצר על ידי X, ברישיון משרד הבריאות.

אסנת לוקסנבורג: זה אחד - -

אורן הרמבם: לא.

אורן הרמבם: בנוטיפיקציה, לא ברישיון משרד הבריאות.

אסנת לוקסנבורג: - - והשני זה מיוצר על ידי X, בהצהרת יצרן על תקינות המוצר.

אסנת לוקסנבורג: כמו שהציע כבוד היושב-ראש.

אסנת לוקסנבורג: אותו דבר.

מיכאל ביטון: אוקיי.

הילה אורן שפיס: רק לשם הבהרה, יהיו סימונים שונים על כל מוצר, יהיה משפט אחר שמסביר את המסלול החוקי שבו הוא הגיע?

מיכאל ביטון: אנחנו רוצים לעבוד בשקיפות.

מיכאל ביטון: ושקיפות זה עד הסוף.

מיכאל ביטון: אם אדם עשה רישיון - - -

אביר קארה: בשביל מה הוא צריך סימון ייעודי למוצר?

מיכאל ביטון: יש מוצרים ברישיון משרד הבריאות.

מיכאל ביטון: משרד הבריאות לא יכול על מוצר בהצהרה להגיד "ברישיון משרד הבריאות", כי הוא לא עבר מסלול של רישיון, אלא הוא הביא אותו בהצהרה.

מיכאל ביטון: ניסינו לחשוב מה ייכתב על מוצר כזה.

מיכאל ביטון: יבוא רשמי זה אומר שזה יבוא חוקי.

אביר קארה: אם הוא מביא בהצהרה, בכל מקרה הוא יצטרך להוסיף עוד סימון על המוצר.

מיכאל ביטון: לא.

מיכאל ביטון: זה באריזה.

אביר קארה: באיזה מסלול יבוא זה היה, זה הסימון שרוצים פה.

אביר קארה: אתה תביא יבוא מחו"ל, לא משנה מה היבוא שאתה עושה, אנחנו רוצים שתסמן על המוצר באיזה מסלול היה היבוא.

מיכאל ביטון: כן, שהבן אדם ידע מה הוא קנה.

מיכאל ביטון: אם הוא לא מתרגש מיבוא מקביל, בסדר.

אביר קארה: אני מנסה להבין את המשמעות של הסימון.

מיכאל ביטון: היה מצב שהמשרד אומר:

מיכאל ביטון: אני יכול לשים את החותמת שלי רק על מה שנתתי לו רישיון, אני לא יכול לחתום על מוצר שלא בדקתי, אני לא יכול לחתום עליו כמשרד הבריאות, אז אמרנו שתהיה הצהרה - - -

אביר קארה: אם אני לא יודע לחתום עליו כמשרד הבריאות, זאת אומרת, הוא לא עבר את האישור שלי, ההצהרה היא שהמוצר נבדק, רק תסמן - - -

מיכאל ביטון: תצהיר שהוא תקין.

מיכאל ביטון: זה לא אומר שהרגולציה מפסיקה על המוצרים האלה, יהיו להם בדיקות מדגמיות ויהיו חקירות והכול.

מיכאל ביטון: אבל המוצרים האלה נכנסים בהצהרה, הם לא נכנסים ברישיון משרד הבריאות.

סימון דוידסון: במעבדה.

סימון דוידסון: מה יהיה רשום שם?

מיכאל ביטון: מעבדה זה תקינות המוצר.

אסנת לוקסנבורג: יש לנו כמו שאמרנו היום ארבעה מסלולים: יש שני מסלולים שהם מסלולים ותיקים, והם מסומנים היום – "נבדק ברישיון משרד הבריאות".

אסנת לוקסנבורג: זה נשאר כמו שזה, לא נוגעים בזה; שני המסלולים האחרים – מה שיגיע בנוטיפיקציה, יוגדר יבוא רשמי במסלול הצהרה, הצהרת היבואן על תקינות המוצר, כמו שהוגדר פה עכשיו.

אסנת לוקסנבורג: במקום שיהיה כתוב "ברישיון משרד הבריאות", יהיה כתוב את זה; לגבי היבוא המקביל, כמו שהייתה הצעת המחליטים של הממשלה, כתוב שם: יבוא מקביל בבדיקה של מכון התקנים או מעבדה מוכרת אחרת, שהוסמכה על ידי הרשות.

נעם דן: חשוב לי לומר ששום מוצר ברפורמה לא מסומן.

נעם דן: זה כן חריג לכל הרפורמה, שבסך הכול המוצרים שמיובאים בה, גם ביבוא מקביל, זה מוצרים שמראש, לפי ניהול סיכונים, הם לא מסוכנים, ולכן - - -

מיכאל ביטון: אין לנו בעיה, אבל תביני מה יכול להיווצר.

נעם דן: זה גם עלה - - -

מיכאל ביטון: את לא עולה על הבעיה בכלל.

מיכאל ביטון: אם יהיה רק על מוצרים ברישיון משרד הבריאות, הסימון הרגיל שלהם, בסדר, אבל יהיו מוצרים שהבן אדם יחפש את אישור משרד הבריאות והוא לא ימצא, אבל הוא גם לא יראה שום משפט אחר שזה מוצר תקין, כחוק.

נעם דן: אני מסכימה איתך, ולכן אני אפילו רוצה לחזק אותך.

נעם דן: אני לא מבינה את הצורך בכלל בסימון.

נעם דן: באירופה אין דבר כזה, אין דרישה לסימון - - -

קריאה: כי אין יבוא מקביל.

אסנת לוקסנבורג: נעם.

אסנת לוקסנבורג: נעם - - -

נעם דן: רגע.

נעם דן: אני רוצה לסיים.

נעם דן: יהיו מוצרים שיבוא רשמי יביא חלק ברישיון וחלק בהצהרה, אז הוא יתחיל לפצל סימונים?

נעם דן: זה פשוט נטל - - -

אסנת לוקסנבורג: נעם, אני מזכירה לך את הצעת החוק הממשלתית, ואת יודעת בדיוק שאסור לנו להטעות את הציבור.

אסנת לוקסנבורג: הציבור צריך להבין בדיוק מה נבדק על ידי משרד הבריאות.

נעם דן: למה ביבוא מקביל של מזון לא מסומן ובתמרוקים כן?

נעם דן: למה בתקינה יבוא מקביל לא מסומן ובתמרוקים כן?

אסנת לוקסנבורג: מבחינתנו ככה זה מסומן - - -

מיכאל ביטון: נעם, עכשיו את רוצה להיתקע על הדבר הזה?

נעם דן: אני לא רוצה.

נעם דן: זה עלה פה עכשיו כשאלה שהוועדה צריכה לבחון.

מיכאל ביטון: הבאתם את זה מראש כממשלה, הבאתם הצעת סימון שונה ליבוא מקביל בנוסח ההצעה.

נעם דן: לא את הסימון של יבוא בהצהרה ויצור בהצהרה.

מיכאל ביטון: מה זה משנה?

מיכאל ביטון: אם יבוא מקביל בשונה למה יבוא בהצהרה לא יכול להיות מסומן באופן שונה?

נעם דן: למה להוסיף סימון גם על יבוא - - -

מיכאל ביטון: אני חושב שזה מוסיף לידיעה שהמוצר תקין.

מיכאל ביטון: אם לא יהיה כתוב עליו כלום, אולי הוא פחות ירגיש בבית.

אביר קארה: זה רק ייתן פער ליצרנים הרשמיים כביכול, אולי, לעומת אלה שעושים יבוא מקביל, כדי לפרסם שיקנו רק מהם, כי הם מאושרים על ידי משרד הבריאות - - -

מיכאל ביטון: אם יבואן מקביל רוצה לעבוד - - -

אביר קארה: זה נותן יתרון בשיווק ומוסיף לאנשים עוד רגולציה.

מיכאל ביטון: אתה טועה בדבר אחד.

מיכאל ביטון: תנו לי להבין את זה.

מיכאל ביטון: נעם, אם יבואן מקביל רוצה לייבא מוצר ברישיון, הוא יכול?

אביר קארה: אבל אין סימונים.

אביר קארה: לשום מוצר אין סימונים.

מיכאל ביטון: אם הוא הביא מוצרים ביבוא מקביל והוא רוצה את רישיון משרד הבריאות, הוא יעשה את התהליך ויהיה לו ברישיון.

נעם דן: אין דבר כזה רישיון ליבוא מקביל אם אין לך מסמכים מהיצרן.

מיכאל ביטון: זה היצרן.

מיכאל ביטון: אבל אם הוא רוצה שבארץ ייכתב - - -

נעם דן: הוא לא יכול.

נעם דן: זה לא נכון.

אסנת לוקסנבורג: אבל אנחנו עושים את זה היום, למה את אומרת דברים לא מדויקים?

נעם דן: רק אם יש לו מסמכים מהיצרן.

נעם דן: נציג משרד הכלכלה עמד ואמר שזה 2%.

מיכאל ביטון: נכון, אבל הם טענו שברוב המקרים אפשר להשיג את המסמך הזה דרך צד שלישי.

נעם דן: יושב-ראש הוועדה, אם זה היה רוב המקרים, יבוא מקביל לא היה רק 2% מסך כל יבוא התמרוקים בארץ.

מיכאל ביטון: החסם של היבוא המקביל עסק בתחומים רבים שהוועדה הזאת פתחה.

נעם דן: אני אומרת שוב, אנחנו לא פותחים את הצעת החוק הממשלתית.

נעם דן: כתוב: יבוא מקביל באישור מכון תקנים או מעבדה מוכרת.

נעם דן: אנחנו לא פותחים את זה, אנחנו רק אומרים שאין שום צורך לסמן עכשיו באופן שונה גם את התמרוקים המיובאים - - -

מיכאל ביטון: ביבוא מקביל הבאתם הצעה ממשלתית לסמן.

נעם דן: אני לא פותחת את זה.

מיכאל ביטון: הבאתם.

מיכאל ביטון: אז מה את רוצה לעשות עכשיו?

נעם דן: אני מתנגדת להצעה שמשרד הבריאות העלה עכשיו, לסמן גם יבוא בהצהרה ויצור בהצהרה.

מיכאל ביטון: שלא יהיה שום סימון על המוצר?

מיכאל ביטון: אפשר להחליט שלא יהיה כלום.

נעם דן: נכון.

נעם דן: אין סימון על אף מוצר אחר.

אביר קארה: אין סימון במוצרים באירופה, גם לא בארצות-הברית.

נעם דן: לא רק באירופה, גם פה בישראל.

קריאה: כי אין מסלולים באירופה.

סימון דוידסון: - - -

נעם דן: גם מזון לא מסומן.

נעם דן: חבר הכנסת דוידסון, גם מזון ביבוא מקביל לא מסומן.

מיכאל ביטון: נאלצתי להפעיל את הפטיש.

מיכאל ביטון: זה אירוע חמור...

מיכאל ביטון: גברתי שביקשת בנימוס.

ענת רוזה: אני מאיגוד לשכות המסחר.

ענת רוזה: אני לא באה לפה להפיל או להקים, אני רק רוצה לתת את האינפוט מהשטח, מה ההשלכות כשכותבים את הדברים על התווית.

ענת רוזה: ורק עוד משפט אחד קודם, כי כבר עברנו את הסעיף הזה, אני באמת מאוד רוצה לברך ולהודות למשרד הבריאות, כי הגענו פה להסכמה מדהימה כמו שנאמר פה על ידי אביר, בהקשר של תיק תמרוק ונציג אחראי.

ענת רוזה: חשוב להגיד את זה, ותודה.

ענת רוזה: לעניין הסימון של המסלולים, אני אציין שבאירופה אין שום סימון אם זה ברישיון או באישור ובאיזה מסלול.

ענת רוזה: להגיד שאין יבוא מקביל באירופה, זה לא מדויק, זה פשוט לא מוגדר בתוך החוק, אבל קורה שם יבוא מקביל דה-פקטו.

ענת רוזה: אני רוצה להתייחס רק לשני דברים, רק להסב את תשומת הלב.

ענת רוזה: האחד, יש הרבה מאוד תמרוקים שהם קטנים, התווית קטנה, גם ככה יש עומס נורא גדול על התווית, וככל שאפשר לוותר על האמירה הזאת, בסופו של דבר - - -

מיכאל ביטון: תודה, ענת.

מיכאל ביטון: אני רוצה לשאול אתכם, אנשי משרד הבריאות, נלך הפוך.

מיכאל ביטון: נגיד שהדבר היחיד שאתם שלמים איתו עד הסוף זה "ברישיון משרד הבריאות".

מיכאל ביטון: מה שיישאר ברישיון, יישאר ברישיון, כל שאר המוצרים, שום דבר לא יהיה כתוב עליהם.

מיכאל ביטון: אם את אומרת לי שלא, אסנת, אני אכביד עלייך, ואגיד לך: לא ייתכן שביבוא אחד יהיה משפט כזה, וביבוא אחר משפט כזה.

מיכאל ביטון: זאת אומרת, אם את רוצה על כלל היבוא האחר משפט טוב, תגידי אותו, אבל לא ביבוא מקביל משפט כזה וביבוא הצהרתי משפט כזה.

מיכאל ביטון: לא נראית לי הדיפרנציאציה הזאת.

רינת בכר: מה שמקבל רישיון ממשרד הבריאות, אני חושבת שהצרכן צריך לדעת שהוא קיבל רישיון ממשרד הבריאות.

מיכאל ביטון: זה יופיע.

מיכאל ביטון: רינת, לא הבנת.

מיכאל ביטון: זה יישאר.

מיכאל ביטון: אני אומר שלשאר המוצרים לא נתייחס בכלל.

אור אלדר: אני מהלשכה המשפטית של משרד הבריאות, אני אשמח להתייחס לנושא.

אור אלדר: פקודת הרוקחים מסמיכה אותנו לקבוע בתקנות, לא בחקיקה הזאת, הוראות שנוגעות לסימון תמרוקים.

אור אלדר: כלומר, כל הדיון הזה כרגע באיזה סימון אנחנו מסמנים תמרוקים שמיובאים בנוטיפיקציה, זה דיון שאמור להתעורר בהמשך, ברגע שנתקין את התקנות.

אור אלדר: הנושא של סימון התמרוקים שמיובאים ברישיון כבר מוסדר היום בצו הפיקוח, ולכן זאת שאלה - - -

מיכאל ביטון: אנחנו נגיד שזה יתוקן בתקנות?

נעם דן: שוב, כל מטרת הרפורמה הזאת שזה לא יהיה בתקנות.

מיכאל ביטון: נכון, אבל הבאתם רפורמה שהיא לא תפורה עד הסוף.

נעם דן: היא תפורה עד הסוף.

נעם דן: אם היינו צריכים לעשות פה שעות גישור בין משרדי הממשלה, אז היא לא תפורה עד הסוף.

נעם דן: אדוני יושב-ראש הוועדה, כבר סיכמנו עם משרד הבריאות סיכום - - -

מיכאל ביטון: איך אתם, כממשלה, הבאתם נוסח לסימון של יבוא מקביל, וידעתם שאתם פותחים מסלול הצהרתי, ולא הבאתם את הנוסח לסימון מסלול הצהרתי?

נעם דן: כי מעולם לא הייתה שום דרישה לסימון הצהרתי.

מיכאל ביטון: למה למקביל הבאתם נוסח?

נעם דן: כי זה מה שמשרד הבריאות לא הסכים להתפשר עליו.

מיכאל ביטון: עכשיו הוא לא מסכים על משהו אחר.

נעם דן: זו לא הצעת החוק הממשלתית, כמו שקודם אסנת אמרה.

מיכאל ביטון: אתם מוכנים לפתור לי את זה?

נעם דן: אפשר לנסות לפתור את זה, אבל כל מה שאני אומרת שכאשר אנחנו שומרים את זה לתקנות, אנחנו רק דוחים את הקץ.

נעם דן: הרי זאת המשמעות של זה.

מיכאל ביטון: מה את אומרת, אסנת?

אסנת לוקסנבורג: רציתי לבקש ממך, שהיות שתיתן לנו כנראה פרק זמן של רבע שעה - - -

מיכאל ביטון: העדפתי בלי הפסקות, אבל כנראה נצטרך.

אסנת לוקסנבורג: כדי לפתור בעיה אחרת.

אסנת לוקסנבורג: לגבי הנושא של המסלול של הנוטיפיקציה, אנחנו נתייעץ.

אסנת לוקסנבורג: חשוב לנו שהדברים יובהרו פה לגבי הנושא של היבוא המקביל.

אסנת לוקסנבורג: מבחינתנו נשב ונתייעץ.

מיכאל ביטון: עוד משימה להפסקה.

הלנה ביילין: אני רוצה רק להעיר הערה בקשר לסימון.

הלנה ביילין: ההסכמה שלנו, הדיוטי פרי, עם משרד הבריאות, כמו שאמרה עו"ד אור אלדר, שאחר כך בתקנות יוסדרו ענייני סימונים.

הלנה ביילין: אצלנו גם היום במסלול שאנחנו רוכשים או עושים שימוש ברישיונות קיימים אנחנו לא מסמנים "ברישיון משרד הבריאות", אנחנו כותבים "באישור משרד הבריאות", על דעתו של משרד הבריאות, ואנחנו לא כותבים "יבואן", אלא אנחנו כותבים "משווק".

הלנה ביילין: אם זה כבר עולה - - -

מיכאל ביטון: אם הם היו מוכנים לעשות את מה שהם עושים אתכם על כלל היבוא, זה היה פותר לנו את הבעיה.

הלנה ביילין: אנחנו לא יבוא, מצד שני אנחנו גם לא יבואן מקביל.

מיכאל ביטון: אתם תיהנו מהאישור שקיבלתם.

נעם דן: זה פשוט רעיון מעולה, יושב-ראש הוועדה.

מיכאל ביטון: מה?

נעם דן: מה שהצעת.

מיכאל ביטון: שמה?

נעם דן: שכל מה שבאישור משרד הבריאות, סימון אחיד, או במרשם, מי שרשום במרשם היבואנים, סימון אחיד.

מיכאל ביטון: אסנת, אתם לא יכולים לסבך אותנו.

אסנת לוקסנבורג: כמו שההצעה קיימת היום של שני המסלולים שבמסגרת משרד הבריאות, שימשיכו ככה, המסלול של היבוא המקביל ימשיך עם מה שהוגדר יבוא מקביל בבדיקת מכון התקנים או מעבדה מוכרת אחרת, לגבי המסלול הרביעי, לא חשבנו שזה יעורר כאלה סוגיות, אנחנו נשב ונתייעץ וניתן לך את התשובה.

אסנת לוקסנבורג: אם אתה נותן לי - - -

מיכאל ביטון: אני נותן לך, אבל אני לא מוצא היגיון שיסתובבו בישראל מוצרים, כשעל אחד "נבדק במעבדה" ועל אחד משהו אחר.

מיכאל ביטון: זה לא נראה טוב ריבוי המושגים הזה.

אסנת לוקסנבורג: מצד שני, יש לך מוצרים שמגיעים לפה במסלולים שונים, ברמות בדיקה שונות.

מיכאל ביטון: תחילי על כולם עוד סוג של סימון.

אסנת לוקסנבורג: זה לא אותו דבר.

אסנת לוקסנבורג: אין דבר זהה בין נציג - - -

מיכאל ביטון: המוצרים האלה הגיעו באישור משרד הבריאות.

מיכאל ביטון: נכתוב "באישור".

מיכאל ביטון: האחד יהיה ברישיון והאחד יהיה באישור.

אסנת לוקסנבורג: אנחנו לא יכולים לעשות את זה.

אסנת לוקסנבורג: זה להטעות את הציבור.

ענת רוזה: רק הצעה.

ענת רוזה: אני זוכרת שכאשר הצגת את זה, אסנת, בדיונים הקודמים, נאמר הרי שיש כאן חינוך מחדש של הצרכן הישראלי, כי יחול שינוי.

ענת רוזה: אולי במסגרת קמפיין, או דיגיטלית, או לא משנה מה, לא יהיה כתוב "ברישיון", יהיה כתוב "במסגרת הרפורמה שאנחנו רוצים לפתוח את השוק".

ענת רוזה: למצוא דרך להסברה, אבל שהיא לא דרך תווית המוצר שיוצרת דיפרנציאציה.

אסנת לוקסנבורג: התנאי שלנו כמשרד הבריאות ללכת לדבר הזה, זה שיהיה ברור ואנחנו לא מטעים את הציבור מה נמצא תחת האישורים שלנו ומה לא ובאיזה מסגרת.

מיכאל ביטון: זה יטופל בהפסקה.

מיכאל ביטון: לא ניתקע.

מיכאל ביטון: מה עוד?

מיכאל ביטון: בואו נמשיך.

ענת מימון: בעמ' 28, מאגר תיקי התמרוק נמחק.

ענת מימון: בישיבה הקודמת דיברנו על זה.

מיכאל ביטון: זאת בשורה יפה.

ענת מימון: בעמ' 29, בסעיף 55ג1, הבהרנו פה שהתקנות שיחליפו את צו הפיקוח יחולו לגבי יבוא תמרוקים ממדינות שאינן מוכרות, אף אם אין לגביהן תעודת שיווק חופשי.

ענת מימון: זאת הבהרה שנעשתה בנוסח.

ענת מימון: בעמ' 31, "אחרי פסקה (26ב) יבוא: "(26ב1) יצרן או יבואן של תמרוק ששיווק תמרוק בישראל בלי שקיבל מהנציג האחראי של תמרוק אישור בכתב על קיומו של תיק תמרוק".

ענת מימון: זה התאמות של סעיפי העונשים והעיצומים הכספיים לשינויים שעשינו בהוראות המהותיות לגבי הנציג האחראי ותיק התמרוק.

ענת מימון: כנ"ל בעמ' 32, יש פה את השינויים המתאימים, זה מופיע בנוסח.

ענת מימון: וכך גם בעמ' 33, זה שינויים שנעשו בעקבות התיקונים שקראנו קודם.

ענת מימון: אני עוברת לסעיף התחילה והתחולה, שכבר קראנו, אני רק אציג את השינויים.

ענת מימון: אני בעמ' 34, סעיף 115(ב): הוראות סעיפים 55א5 עד 55א10, 55א11, ו-55ג1 ו-55ז1 לפקודת הרוקחים, כנוסחם בסעיפים בחוק זה, לא יחולו על תמרוק שערב יום התחילה היה לגביו רישיון לתמרוק פלוני לפי צו הפיקוח על מצרכים ושירותים (תמרוקים) (בסעיף זה – צו הפיקוח), או שערב יום ביטולו של צו הפיקוח לפי סעיף קטן (ד) היה לגביו רישיון כאמור ויראו אותו כאילו התקיימו לגביו הוראות הסעיפים האמורים.

ענת מימון: אדוני, זה סעיף שאומר שתמרוק שכבר היה לו רישיון לפני שהחוק הזה ייכנס לתוקף, הרישיון הזה ימשיך לעמוד בתוקפו, ויראו אותם כאילו הם משווקים מכוח הסעיפים האמורים.

ענת מימון: זה להבנתי מענה גם לטענה שהעלו לגבי המותג הפרטי בישיבה הקודמת.

ענת מימון: כלומר, מוצרים ששווקו לפני הרפורמה הזאת כמותג פרטי, ימשיך הצו לחול לגביהם, והרישיון שלהם ימשיך בתוקפו, ויראו אותם כאילו הם משווקים מכוח ההוראות, כך שבאמת הם יוכלו להמשיך ולשווק את המוצרים האלה, שכבר ניתן להם רישיון, ללא שום הגבלה של זמן.

סימון דוידסון: זה לארבע שנים, אני מבין.

ענת מימון: זה לא לארבע שנים, זה קבוע.

ענת מימון: מה שכבר יש לו רישיון, ממשיך.

אורן הרמבם: הרישיון הוא לא לנצח.

אורן הרמבם: הרישיון יפוג מתישהו.

רותי אלגוזי: אנחנו רואים ברישיון הוכחת שיווק.

רותי אלגוזי: מה שהמותג הפרטי ביקש שנגדיר את ישראל כמדינה מוכרת, וזה אי-אפשר, כי החוק הוא חוק רוחבי, אז אמרנו שבלי להגדיר את ישראל כמדינה מוכרת, נכיר לך ברישיון במקום ה-free sale שהיית אמור להציג.

רותי אלגוזי: למעשה אז הוא יכול ללכת למסלול נוטיפיקציה, אם היה לו רישיון, ונוטיפיקציה היא כן לנצח, כל עוד לא נעשה שום שינוי בתמרוק.

רותי אלגוזי: זה לאפשר לו להתמודד ולהיות בנוטיפיקציה אם המוצר שלו כבר נמכר בעבר.

רותי אלגוזי: זו הייתה בקשה שלו שקיבלנו.

ענת מימון: אני עוברת לסעיף קטן (ד), לגבי צו הפיקוח.

ענת מימון: טיפה חידדנו את ההוראות.

ענת מימון: כלומר, הוועדה קובעת ארבע שנים, אבל היא גם קובעת שכל עוד לא יותקנו התקנות, הצו הזה ימשיך להיות בתוקפו, ואי-אפשר לבטל אותו.

ענת מימון: זו תוספת שנוספה.

ענת מימון: אנחנו קוצבים פה תקופה לקביעת התקנות האלה.

ענת מימון: אני עוברת לסעיף קטן (ז), שזה הסעיף על הסמכת המעבדות.

שי סומך: כאשר מדובר בתקנות שהן באישור ועדה, הכנסת קובעת שהתקנות יובאו לאישור ועדה לא יאוחר מארבע שנים.

ענת מימון: אנחנו נשנה את זה.

מיכאל ביטון: גולן אלבז, מנכ"ל ביוטיקר, לסעיף 55ג1 – הערה.

גולן אלבז: שלום לכולם.

גולן אלבז: תודה רבה על זכות הדיבור, כבוד היושב-ראש.

גולן אלבז: קודם כול, אני רוצה להודות לך על ההזדמנות שניתנה לי להציג את הדברים בפני נציגי משרד הבריאות, ואני רוצה להודות להם על אוזן קשבת ועל נכונות לתת מענה אמיתי לצרכים שלנו.

גולן אלבז: אני רוצה, ראשית, לבקש.

גולן אלבז: אנחנו כרגע במסלול של יבוא מותג פרטי, אין לנו שום דרך אחרת, למעט מסלול הרישיונות.

גולן אלבז: בניגוד לאחרים שיש להם אפשרות לבחור בין מספר מסלולים, לנו יש מסלול אחד, וזה מסלול הרישיונות.

גולן אלבז: גם בשיחה עם נציגי משרד הבריאות, עכשיו זה כבר מובן, מובן שאין לנו שום דרך אחרת, אלא רק רישיונות, וחיינו תלויים במסלול הזה.

גולן אלבז: כרגע המצב כפי שהוא, שאנחנו תלויים בתקנות שיתוקנו.

גולן אלבז: מתי יתוקנו?

גולן אלבז: אנחנו לא יודעים.

גולן אלבז: איך יתוקנו?

גולן אלבז: אנחנו לא יודעים.

גולן אלבז: זה כל כך מהותי, שאני חושב שאנחנו צריכים להסדיר את הנושא הזה כבר כעת בפקודה עצמה, ולא לחכות לתקנות, כי אנחנו נשארים במצב של אי-ודאות.

גולן אלבז: גם נציגי משרד הבריאות הסכימו אותי, הבעיה הייתה שעו"ד אור אלדר מהלשכה המשפטית אמרה שכרגע מצוקת סד הזמנים לא מאפשרת את השינוי הזה כי הם בלחץ של זמנים.

גולן אלבז: אבל אני חושב שגם נציגי הבריאות מסכימים איתנו, שמאחר שלנו אין שום מסלול חילופי, ואנחנו כן צריכים ודאות ואופק, היינו מבקשים את הזמן מהוועדה לאפשר תיקון של הדבר הזה ועיגון של מסלול הרישיונות כבר בפקודה, מבלי שנצטרך להמתין לפקודות ולהישאר במצב של אי-ודאות.

מיכאל ביטון: בבקשה.

אור אלדר: כמו שמסרתי למר אלבז, כרגע אנחנו נמצאים בסד זמנים שלא מאפשר לנו לקבוע את כל ההוראות המהותיות, גם לגבי המותג הפרטי, גם לגבי יבוא מקביל עם שרשרת אספקה.

אור אלדר: זה דבר שנדרשת בו עבודה יותר מעמיקה, וכרגע אנחנו לא יכולים לעשות אותה.

אביר קארה: לא הבאתם כאן פתרון.

אסנת לוקסנבורג: אני יכולה להוסיף שחלק מהדברים שהוא ביקש ויכולנו ליישם - - -

אביר קארה: הוא נשאר בבעיה יותר גדולה עכשיו.

אביר קארה: כדי להיות במסלול ההצהרה, אתם מבקשים היום להביא אישור מאותה מדינה.

אסנת לוקסנבורג: אתה נורא חשדן כלפינו.

אסנת לוקסנבורג: בינתיים מרגע שנכנסנו לדיונים בוועדה הזאת אנחנו רק מוכיחים לוועדה שאנחנו פותרים בעיות ויש לנו אוזן קשבת - -

אביר קארה: נתנו לכם תודות היום.

אביר קארה: פרסנו לכם שטיח אדום.

אביר קארה: עשיתם אחלה עבודה.

אסנת לוקסנבורג: - - ואיפה שאפשר לעזור אנחנו עוזרים.

אסנת לוקסנבורג: על כל דבר אתה קופץ כאילו עשינו משהו רע.

אביר קארה: אני אגיד למה, כי במקרה הספציפי הזה אני מסכים איתו.

אביר קארה: למעשה הוא צריך לעשות הכול רק במסלול רישיון.

אביר קארה: אפשר להביא לפה פתרון אחר, שתחייבו אותו לצרף תיק תמרוק או תחייבו אותו במין משהו כזה שמקל, ותשחררו.

אביר קארה: אין את הדרישה הזאת באירופה.

אביר קארה: זו לא דרישה שקיימת במקום אחר.

רינת בכר: זאת הצעת חקיקה שנוגעת למוצרים מאירופה.

רינת בכר: אנחנו לא יכולים עכשיו לפתור את כל הבעיות של כל המוצרים שלא מגיעים מאירופה במסגרת של החקיקה הזאת, כי החקיקה הזאת מדברת על הקלות למוצרים שמגיעים מאירופה.

אביר קארה: אתם רוצים להשאיר אותם למעשה בחובה לרישיון לכל מוצר שהם רוצים להביא.

רותי אלגוזי: אני אגיד שלושה דברים שהוא ביקש, מה אפשרנו ומה אנחנו לא יכולים לאפשר ולמה.

רותי אלגוזי: הבקשה הראשונה שלו – כמו כל יבואן שרוצה להתמודד במסלול הנוטיפיקציה, הוא צריך להביא הוכחת שיווק בצורת free sale ממדינה מוכרת.

רותי אלגוזי: כל יבואן, לא רק יבואן מותג פרטי.

רותי אלגוזי: כלומר, אם יש מישהו שלא משווק במדינה מוכרת, המסלול של נוטיפיקציה כרגע לא פתוח לו, לא רק למותג פרטי, אז הדרישה לבטל את ה-free sale ממדינה מוכרת היא לא אפשרית.

רותי אלגוזי: בשונה מ-2016 יש מסלול של רישיונות שקיים, כלומר, אנחנו לא מפסיקים לו שיווק עבור כל מוצר חדש שהוא רוצה, וזה מה שהוא ביקש לעגן, וגם בתום ארבע השנים, וזה כתוב כאן, התקנות שייקבעו יהיו בשים לב לנהלים שקיימים היום על פי צו הפיקוח.

רותי אלגוזי: כלומר, אנחנו לא נוכל להוציא מהשרוול עוד דרישה שהוא לא יעמוד בה.

רותי אלגוזי: המטרה זה למצוא להם פתרון.

רותי אלגוזי: זה מה שיקרה בעוד ארבע שנים, וזאת הדרישה השנייה שלו שנענתה.

מיכאל ביטון: אנחנו אומרים ליבואן המותג הפרטי שכרגע יש לו ארבע שנים של שקט, מה שמטריד אותו זה מה יקרה בעוד ארבע שנים.

מיכאל ביטון: הוא אומר מצד שני, אם היינו יכולים להאיץ נוסחים ותיקוני חקיקה זה היה מניח את דעתו כבר עכשיו.

מיכאל ביטון: אנחנו לא יכולים, לא מספיקים לעשות את זה, אז אנחנו יכולים להגיד: ארבע שנים וכל עוד לא תוקנו התקנות הללו.

שי סומך: זה מה שכתוב.

קריאות: זה מה שכתוב.

מיכאל ביטון: מה הבעיה עם זה?

שי סומך: יש לי הצעה, אדוני.

מיכאל ביטון: אני רוצה לשאול את האיש.

מיכאל ביטון: מה הבעיה, אלבז?

מיכאל ביטון: ארבע שנים וכל עוד לא תוקנו התקנות.

מיכאל ביטון: ברגע שהן יתוקנו, יחולו עליך כללים חדשים.

אביר קארה: מה קורה עם מוצרים חדשים?

מיכאל ביטון: הוא יכול לעבוד רגיל עכשיו.

מיכאל ביטון: הוא עכשיו ממשיך רגיל ארבע שנים.

מיכאל ביטון: בשנים האלה מביאים תקנות - - -

אביר קארה: הוא ממשיך רגיל במוצרים הקיימים אצלו.

מיכאל ביטון: רגע, תן לי לסיים.

קריאות: - - -

מיכאל ביטון: חברים, לא להפריע לי.

מיכאל ביטון: הוא קיבל ארבע שנים של שקט, הוא דואג מה יהיה בעוד ארבע שנים.

מיכאל ביטון: בארבע השנים האלה יהיו לו תקנות שהוא מסכים עליהן, הוא רוצה שהן ייכנסו לתוקף, רק שהם לא מספיקים עכשיו.

מיכאל ביטון: אנחנו נגיד: כל עוד הן לא ייכנסו לתוקף, גם אם יחלפו ארבע שנים.

מיכאל ביטון: הוא יכול לפעול עד שהן ייכנסו לתוקף.

אור אלדר: זה למעשה כבר נכתב, משום שביטול צו הפיקוח מותנה בהתקנת התקנות.

מיכאל ביטון: מה הבעיה, אלבז?

מיכאל ביטון: אתה כרגע ממשיך רגיל, את התקנות תיאמת איתם איך זה ייראה, וכל עוד הן לא נחקקו, תוכל להמשיך גם אם עברו ארבע שנים.

גולן אלבז: מהבחינה הזאת אני מסכים שזה המצב.

גולן אלבז: הבקשה שלנו הייתה מאחר שיש אפשרות, לפי מה שאמרה הגברת אלדר.

גולן אלבז: פשוט חסר להם זמן, אין להם זמן לעגן את זה בפקודה כרגע.

גולן אלבז: זה מה שביקשתי מהוועדה, לאפשר להם את הזמן, כי זה משהו מהותי.

מיכאל ביטון: מה זה זמן?

מיכאל ביטון: עד מחר?

מיכאל ביטון: אני מוכן לאפשר זמן, אבל זה לא יעבור בחוק ההסדרים.

מיכאל ביטון: אתם רוצים להוציא את הסעיף הזה ולהביא אותו בעוד זמן קצר?

מיכאל ביטון: זה טעות מבחינתך.

גולן אלבז: בסך הכול צריך לעגן שהאפשרות ליבוא תמרוקים במשטר הרישיון תישאר בתוקף, זה הכול, כי לנו אין אופציה אחרת.

מיכאל ביטון: אתם מסוגלים בתוך יום לתקן את זה?

אור אלדר: לא.

אור אלדר: אחרת לא היינו כותבים את זה.

מיכאל ביטון: הם לא יכולים בתוך יום.

מיכאל ביטון: אנחנו צריכים לגמור את חוק ההסדרים השבוע.

אור אלדר: אדוני, יש לנו סעיף שכתבנו, סעיף ההסמכה, שקובע שגם התקנות, הן ייקבעו בשים לב לכללים שחלים היום.

אור אלדר: לעו"ד שי סומך ממשרד המשפטים יש הצעה.

שי סומך: כבר היום בסעיף ההסמכה כתוב שהתקנות ייקבעו בשים לב לכללים שקיימים היום, שהם כוללים גם את האפשרות לייבא מותג פרטי, אבל אפשר לכתוב את זה במפורש, שזה לרבות לעניין האפשרות לייבא מותג פרטי.

מיכאל ביטון: מה אתה אומר?

מיכאל ביטון: הבנת את ההערה הזאת, אלבז?

גולן אלבז: לא לגמרי.

מיכאל ביטון: תסבירו לו, שהוא יבין.

מיכאל ביטון: בבקשה.

אביר קארה: הוא רוצה להיות בהצהרה כמו כולם.

אביר קארה: כל המוצרים עוברים להצהרה, למה מותגים לא עוברים להצהרה?

מיכאל ביטון: הוא יכול לעבור, אבל נתנו לו ארבע שנים לא לעשות את זה, ואם לא יכינו לו את הקרקע, אז הוא בכלל לא ישנה את הכללים.

אביר קארה: הוא נמצא באפליה לעומת מוצרים אחרים.

אביר קארה: כל הרעיון של הרפורמה הזאת זה - - -

רינת בכר: אבל זה לא מאירופה.

רינת בכר: זה לא ההצעה הזאת.

אביר קארה: למה לא?

רינת בכר: הצעת החוק מדברת על אירופה.

מיכאל ביטון: הוא מביא מסין.

אביר קארה: אם הוא מביא משהו שעומד בתקן?

אביר קארה: מה זה קשור מאיפה הוא מביא?

אביר קארה: אם הוא עומד בתקינה אירופית, מה זה חשוב מאיפה?

אביר קארה: זה מותג פרטי.

אסנת לוקסנבורג: בהצעה הזאת הבנו שאנחנו מיישרים קו עם אירופה.

אסנת לוקסנבורג: לא דיברנו על מוצרים שלא עוברים דרך אירופה.

אסנת לוקסנבורג: יש מסלולים קיימים, נתנו פתרונות.

אביר קארה: מה זה משנה מאיפה אם הוא עובד בתקינה אירופית?

אביר קארה: כל הרעיון הוא ההצהרה.

אסנת לוקסנבורג: כל החקיקה וכל ההסכמה שלנו להצעת החוק הזאת דיברה על הצעת חוק של מוצרים מאירופה.

אסנת לוקסנבורג: אם לא, אז בואו נחזור חזרה.

אביר קארה: הוא מביא מותג פרטי.

אביר קארה: הוא מביא את אותו מוצר - - -

מיכאל ביטון: אלבז, בבקשה.

גולן אלבז: אני חייב להגיד משהו, הסעיף כרגע, כמו שהוא מנוסח, כמו שאמרתי בהתחלה, הוא לא ניתן ליישום.

גולן אלבז: הוועדה תאשר חוק עם סעיף שהוא לא בר יישום.

גולן אלבז: זה אפילו לא מכובד.

גולן אלבז: הבעיה היא שגם, בניגוד למה שאסנת אמרה כרגע – גם אם היצרן שלי בסין משווק את המוצר שלו לאירופה, עדיין אני לא יכול להביא את המסמך, כי אני צריך לבקש מהיצרן הסיני: לך תביא לי אישור ממשרד הבריאות של צרפת.

גולן אלבז: הוא לא מסוגל.

גולן אלבז: פה הקושי.

אביר קארה: גם אתה לא יכול, אל תדאג.

גולן אלבז: אני הצעתי, וזה לא התקבל.

גולן אלבז: הצעתי להוריד את הדרישה למסמך מרשות מוסמכת במדינה מוכרת, ובמקום זה הוכחת השיווק שאנחנו נביא זו דוגמה של המוצר, תמונה של המוצר והצהרה של היצרן בתוספת תעודת משלוח או חשבונית ליבואן האירופי.

גולן אלבז: זה מוכיח שהמוצר משווק באירופה, זה נותן את המענה, וזה גם משהו שטכנית הוא בר השגה.

גולן אלבז: אם הוועדה מאשרת את החוק כפי שהוא, היא מאשרת סעיף שאינו ניתן לביצוע.

גולן אלבז: אני לא יודע איך אתם יכולים לאשר דבר כזה.

אביר קארה: אגב אם הוא יביא את אותו מוצר שנמצא באירופה, ביבוא מקביל מאירופה, אז הוא פטור.

רותי אלגוזי: איך הוא יעשה מותג פרטי ליבוא מקביל?

אביר קארה: נניח שהוא הביא את אותו מותג, הוא משווק אותו גם באירופה, זה המותג הפרטי שלו.

אביר קארה: לצורך העניין חברה ישראלית שמשווקת גם באירופה וגם בישראל ומביאה מסין.

אביר קארה: הוא יצטרך להביא את זה מסין לאירופה, ואז לפה הוא לא יצטרך דרישות נוספות, הוא יביא את זה במסלול הצהרה, כי זה הגיע מאירופה.

אביר קארה: זאת האפליה - - -

רותי אלגוזי: צריך להביא את המוצר פעם אחת כיבוא רשמי מאירופה ופעם אחת כיבוא מקביל.

אביר קארה: אני יבואן מקביל.

אביר קארה: אני מביא מוצר מאירופה, מוצר סיני, ביבוא מקביל - - -

מיכאל ביטון: מה מצבנו בהקראה?

ענת מימון: הגענו לסעיף האחרון של הסמכת מעבדות.

מיכאל ביטון: תקראי את הסעיף.

ענת מימון: הסעיף האחרון שנעשה בו שינוי הוא בעמ' 35, סעיף קטן (ז).

ענת מימון: זה הסעיף שאנחנו קובעים שבתוך חצי שנה צריך להסמיך לפחות שלוש מעבדות.

ענת מימון: והוספנו שזה מתוך מעבדות שפנו וביקשו, כי כמובן אם אף אחת לא פונה ומבקשת, אין מתוך מי להסמיך את המעבדות.

ראובן בילט: אני יושב-ראש החטיבה של התמרוקים בלשכת המסחר.

ראובן בילט: יש נושא מהותי שלא דנתם בו, וזה נושא האגרות.

ראובן בילט: המצב היום הוא שמי שמבקש רישיון, צריך לשלם אגרה, לבצע בדיקות מעבדה, והעלויות מאוד גבוהות.

ראובן בילט: מי שימשיך במסלול הזה, אני מניח שיצטרך לעשות אותו דבר.

ראובן בילט: אבל הרגולציה החדשה, החוק החדש למעשה מביא משהו חדש, נוטיפיקציה.

ראובן בילט: אין שום סיבה בעולם שימשיכו לשלם את אותן אגרות.

ראובן בילט: אני אביא דוגמה אחת.

ראובן בילט: ניקח לדוגמה עלות של יבואן שרוצה להביא שפתון עם 15 גוונים.

ראובן בילט: העלות היא האגרות של בדיקות המעבדה.

ראובן בילט: הכנת התיק – 7,653 למוצר אחד עם 15 גוונים.

ראובן בילט: זאת אומרת, מגלגלים את זה על הצרכן.

ראובן בילט: כל עוד משרד הבריאות היה צריך לעשות את הבדיקות האלה, הייתה הצדקה לזה, אבל עכשיו, משחל שינוי כל כך מהפכני, ויש עניין לשחרר את המסלול הקשה הזה, צריך להביא את זה לפתרון.

ראובן בילט: בסעיף 66(א)(1) לפקודה מי שמבקש רישיון תמרוקים או חידושו, ישלם אגרה.

ראובן בילט: עכשיו יש לנו מסלול חדש, מי שלא מבקש רישיון, אלא רק עושה את הנוטיפיקציה.

ראובן בילט: רק בשביל לסבר את האוזן מדובר במיליוני שקלים שמשלמים היום היבואנים.

ראובן בילט: הם לא סופגים את זה, הם מגלגלים את זה על הצרכן.

ראובן בילט: ואז שואלים, למה זה כל כך יקר?

ראובן בילט: הינה, יש לכם הזדמנות, ועדת הכלכלה, להביא לפתרון שמחכים לו כבר שנים.

ראובן בילט: יש מסלול חדש.

ראובן בילט: מי שירצה להמשיך ולייבא בדרך הרגילה, אין ספק משרד הבריאות יצטרך לטרוח, לבדוק, אבל מי שיבחר את זה.

ראובן בילט: אתם צריכים לעודד את זה.

ראובן בילט: אם ימשיכו לדרוש גם את האגרות על הנוטיפיקציה, למה שמישהו ייקח על עצמו את כל האחריות של זה?

ראובן בילט: הוא יגלגל את זה למשרד הבריאות, ומה שהיה, הוא שיהיה.

ראובן בילט: לכן אני חושב שצריך לתקן סעיף אחד ולבוא ולומר שמי שמבקש רישיון בדרך הרגילה, ימשיך לשלם את האגרות, אבל מי שישתמש בהליך הנוטיפיקציה, פטור מזה.

ראובן בילט: אם לא כן, יכול להיות מצב אבסורדי, שעל כל גוון של איפור, ויש מאות גוונים - - -

ענת מימון: אני חייבת לדייק.

ענת מימון: בשנת 2016, כשעשו את הרפורמה וכבר קבעו בהודעה על שיווק, שעד היום לא יישמו אותה, כן קבעו את תוספת רביעית ה', ושם קבעו שעל רישיון תהיה אגרה של 1,723 שקלים, הודעה על שיווק יהיה פחות, זה יהיה 1,313, שינוי גוון בהודעה על שיווק זה עוד 161 שקלים, כלומר, לא צריך לשלם מחדש, ושינוי שם של תמרוק או תוספת לשם זה עוד 161 שקלים.

ענת מימון: כלומר, כשעשו את הרפורמה כן התייחסו לנושא האגרות.

ענת מימון: זה נקבע.

ראובן בילט: אני מסכים איתך, זה כתוב.

ראובן בילט: התוספת הרביעית חלה על מה שהיה.

ראובן בילט: היום המצב משתנה.

ראובן בילט: יש דבר חדש.

ראובן בילט: אין מענה לדבר החשוב הזה, לרפורמה הגדולה הזאת – אין מענה לצורך בביטול האגרות למקרה שמישהו עושה את הנוטיפיקציה.

ראובן בילט: הלוא הוא לא יעשה בדיקות מעבדה, הוא לא יגיש בקשה לרישיון – הוא לא יעשה את כל התהליכים האלה.

ראובן בילט: מי שימשיך לעשות את זה, יבחר לעשות את זה, יצטרך לשלם את האגרה למשרד הבריאות, כי אני מניח שהם לא ירצו לוותר על זה, זו גם הכנסה, אבל אתם צריכים לדעתי לעודד את זה, כי זה גם יביא להורדת העלויות של המוצרים לצרכנים.

מיכאל ביטון: תודה לך, אדוני.

מיכאל ביטון: אנחנו סיימנו את ההקראה, ויש כמה סוגיות קטנות שנשארו במחלוקת.

ענת מימון: אדוני, אני מוסיפה סעיף שלא בנוסח, סעיף דיווח לוועדת הכלכלה פעמיים בשנה על היישום.

מיכאל ביטון: על התקדמות הרפורמה.

מיכאל ביטון: אני רוצה להוציא אתכם להפסקה, אולי לפתור עוד קצת בעיות, אז אל תעירו הערות - - -

אביר קארה: אולי נעלה איזה בעיה.

אביר קארה: ביבוא המקביל לא פתרנו את הנושא.

אביר קארה: יש רשימת מוצרים - - -

מיכאל ביטון: תהיה עכשיו הפסקה, ואל תעלה בעיות שלא שמענו עליהן.

אביר קארה: שמענו עליהן, פשוט לא הבאנו אותן לכדי פתרון.

מיכאל ביטון: ננסה בהפסקה להביא פתרון גם לדברים האלה.

מיכאל ביטון: כן, אדוני.

אורן הרמבם: אדוני היושב-ראש, בשם היצרנים אני מצטרף לחלוטין לדבריו של ראובן בילט, צריך לבטל את האגרות בכל המסלולים.

אורן הרמבם: בטח במסלול הנוטיפיקציה, כשכרגע אין צורך בכלל בכל התהליך של הרישיון, ולא ניצור אפליה אל מול אלה שיישארו במסלול של הרישיון.

אביר קארה: - - -

ראובן בילט: - - - אין הבדל, האגרות הן אותן אגרות.

אורן הרמבם: חד-משמעית.

מיכאל ביטון: אנשי האוצר יתייחסו לנושא של ביטול האגרות, מי שעוסק בנושא של אגרות.

מיכאל ביטון: אני רוצה להוציא אתכם להפסקה עם המשימות הבאות.

אביר קארה: אתם דורשים מהיצרנים שיעמדו בתנאים מסוימים, תשלמו להם כדי שיוכלו לעמוד בתנאים.

אביר קארה: האגרות צריכות להיות הפוכות.

אביר קארה: אנחנו רוצים לדרוש מהם אגרות היום.

אביר קארה: זה חדש בישראל.

אביר קארה: אתה מטרטר אותי, תשלם לי על זה, תשלם לי על הנזק שאתה עושה לי.

רון כץ: רק דבר אחד לפני שיוצאים להפסקה, ברשותך, כל פעם אנחנו צריכים לחזור ולחשוב על הקונספט שלכבודו התכנסנו.

רון כץ: המטרה שלנו היא לפתוח את השוק, המטרה שלנו היא לעזור ליבוא, המטרה שלנו היא לעזור לבעלי עסקים, לכן אם מראש נחזור עוד פעם לסימונים של מי יבואן רשמי ומי יבואן לא רשמי, אני כבר רואה את הקמפיינים של היבואנים הרשמיים.

רון כץ: אי אפשר לסמן מוצרים כאילו אחד נקנה ב-X ואחד נקנה ב-Y. יש מעבדות של משרד הבריאות - - -

אסנת לוקסנבורג: זה בדיוק - - -

רון כץ: היושב-ראש אז הציע נוסח, והנוסח הזה צריך לחול על כולם.

אסנת לוקסנבורג: הבטחנו ליושב-ראש שנצא ונעשה התייעצות.

רון כץ: הנוסח של היושב-ראש הוא נוסח נכון, שצריך להיות תקף על כל המוצרים.

רון כץ: אי-אפשר שמוצר אחד יקבל את דרך המלך ומוצר שני יהיה משהו שיפחיד את הציבור מלגעת בו, וזה אותו מוצר.

אסנת לוקסנבורג: אם מוצר אחד נבדק על ידי משרד הבריאות, והשני נקנה בשוק ביוון?

רון כץ: כל המוצרים נבדקים על ידי מעבדות.

רון כץ: אני מדבר על מוצרים שנבדקים במעבדות שאתם אישרתם.

רון כץ: צריך שיהיה הנוסח של היושב-ראש שאומר: נבדק על ידי מעבדות שאושרו על ידי משרד הבריאות.

רון כץ: זה הנוסח שלו.

מיכאל ביטון: אנחנו סביב הדבר הזה כבר הרבה זמן.

רון כץ: אי-אפשר לוותר על זה.

רון כץ: זה משהו קריטי.

רון כץ: אחרת, יהיו לנו מוצרים סוג א', מוצרים סוג ב'.

מיכאל ביטון: הם לא ירצו לשים את החתימה שלהם - - -

רון כץ: מה זה חתימה?

רון כץ: זה מעבדות שהם אישרו.

אסנת לוקסנבורג: הבטחנו ליושב-ראש לצאת, לקיים התייעצות ולחזור.

רון כץ: בסדר גמור, אבל בהתייעצויות תבואו בנפש חפצה לנושא הזה.

אסנת לוקסנבורג: אני ממש מוחה על זה.

אסנת לוקסנבורג: כל היום אני בנפש חפצה.

מיכאל ביטון: הם הביאו נוסח, אבל לא אהבו אותו פה.

מיכאל ביטון: עלו פה שלושה-ארבעה דברים בסוף החוק הזה.

מיכאל ביטון: עלתה פה סוגיית הסימון, איך נסמן את היבוא המקביל, שיחסית הגדרתם את זה בחוק מראש, ואיך נסמן יבוא בהצהרה.

מיכאל ביטון: רון, שב איתם על הנוסח.

מיכאל ביטון: היו פה עוד שני דיונים על בעיות שביקשת לקחת את הזמן ולטפל בהן.

מיכאל ביטון: מה היו הבעיות האלה?

מיכאל ביטון: תגידי אותן.

אסנת לוקסנבורג: מה שהעלה סגן השר, שביקש שאנחנו נתייחס לדברים בפקודה, ללכת אחורנית לשנת 2016 ולנסות לראות אם את הדוחות של הנציג האחראי, המשרד יכול לבטל, כל מיני בקשות מהנציג האחראי, האם אפשר להקל עליהם.

אביר קארה: עשינו את זה פה.

אביר קארה: זה כבר קרה פה - - -

אסנת לוקסנבורג: עוד לא קרה כלום.

אביר קארה: חלק מהדברים שיניתם.

אסנת לוקסנבורג: מרגע שנכנסנו לפה, היחיד שמשנה זה משרד הבריאות.

מיכאל ביטון: זה הנושא השני שאת בודקת.

מיכאל ביטון: מה עוד?

ראובן בילט: הנושא של האגרות, אדוני היושב-ראש.

מיכאל ביטון: אגרות זה לא קשור אליהם.

מיכאל ביטון: נעם, את בודקת את האגרות.

מיכאל ביטון: מה עוד?

אנואר חילף: מספר הימים לאישור מעבדה.

מיכאל ביטון: אנואר, זה לא תוכנית כבקשתך.

אנואר חילף: אתה שאלת וזו נקודה חשובה.

אנואר חילף: כמה ימים נותנים - - -

מיכאל ביטון: נתנו להם עד ההצבעה אפילו.

אסנת לוקסנבורג: עד 30 יום.

מיכאל ביטון: 30 יום, ואם הם ירצו להקדים, יקדימו, אבל הם לא יסגרו את זה היום.

אנואר חילף: זו נקודה חשובה, כי 30 יום חורג מסטנדרט של 14 יום שקבוע בצו יבוא חופשי, אז אני לא חושב שאנחנו רוצים לתת פה יותר מדי זמן.

אסנת לוקסנבורג: אנחנו לא קובעים את זה.

מיכאל ביטון: אתם תדברו בהפסקה.

אביר קארה: היא הסכימה לזמן יותר קצר.

מיכאל ביטון: תדברו עם אתי, ואם אתם יכולים לכתוב 14 יום, תכתבו 14 יום.

אסנת לוקסנבורג: היא אמרה, אם אני לא טועה, 21 יום.

מיכאל ביטון: אתם תעשו את הבדיקה הזאת.

מיכאל ביטון: אני לא רוצה להחליט בשבילכם.

מיכאל ביטון: אני נתתי 30, כמשהו שאפשר לחיות איתו.

מיכאל ביטון: אם אתם יודעים לצמצם את זה, עוד יותר טוב.

אסנת לוקסנבורג: אני חושבת שהם גם יתחרו ביניהם במעבדות בשביל לתת שירות יותר טוב.

מיכאל ביטון: המותג הפרטי, ההערה שלך.

מיכאל ביטון: אני רוצה לעשות לה גבולות, כי אני לא יכול לחזור ברברס.

מיכאל ביטון: דאגנו למותג פרטי, ארבע שנים שלא יתעסקו איתו.

מיכאל ביטון: וכל עוד לא תוקנו תקנות עבורו, גם אחרי ארבע שנים הוא ממשיך לייבא כרגיל.

מיכאל ביטון: לא להסביר לי שמשרד המשפטים צריך להביא את התקנה הזאת מחר.

אביר קארה: מה הוא עושה עם מוצר חדש?

מיכאל ביטון: כרגיל, כמו שהוא ייבא עד היום.

אביר קארה: הוא צריך להוציא לו רישיון.

אביר קארה: זה לא במסלול הצהרה.

אביר קארה: צריך להגיד שהוא באפליה לעומת מוצרים אחרים.

רותי אלגוזי: כל מי שמביא ממדינה שאינה מוכרת, יהיה חייב להביא גם - - -

אביר קארה: זה לא חייב להיות ממדינה שאינה מוכרת.

אביר קארה: מה עושים באירופה כשמייבאים מטורקיה?

אביר קארה: ומה עושים בשוויץ?

אביר קארה: בואו נשווה.

קריאה: זה לא נכון, זה יבוא ממדינות מוכרות.

מיכאל ביטון: אתה לוקח אותי אחורה, אביר.

אביר קארה: זה גם ממדינות מוכרות.

מיכאל ביטון: יש יבוא מקביל, והוא אומר:

מיכאל ביטון: אל תפגעו בי - - -

אביר קארה: פה אתה פוגע גם ביבוא המקביל.

אביר קארה: המותג הפרטי נשאר באפליה לעומת יבוא אחר, לעומת היבוא המקביל, ואין שום סיבה לשים אותו במקרה הזה באפליה מול מוצרים אחרים.

אביר קארה: אגב, גם לא את היצרנים הישראלים, אבל פה באופן כללי הנושא הזה הוא נושא שצריך לתת לו פתרון גם במותג הפרטי.

אביר קארה: יש עוד כמה דברים שהם קטנים ביבוא המקביל, אבל בהחלט הנושא של המותג הפרטי הוא באפליה אל מול היבוא המקביל, וצריך למצוא לזה פתרון.

ענת רוזה: אם יורשה לי לומר, הסוגיה הספציפית של מדינות מוכרות היא לא בעיה רק של המותגים הפרטיים, גם ליבואנים רשמיים יש היום הרבה מאוד יבוא מטורקיה, ואנחנו נהיה בדיוק באותה סיטואציה, גם היבואנים הרשמיים.

ענת רוזה: זאת אומרת, הסוגיה הזאת של המדינות המוכרות, יצטרכו למצוא לה פתרון.

אביר קארה: יש לנו פתרון.

קריאה: לא בחוק הזה.

מיכאל ביטון: רחל גור, בקצרה.

רחל גור: תודה רבה, כבוד היושב-ראש.

רחל גור: אני חושבת שיש פה בעיה, ואני מחזקת את חבר הכנסת כץ, בעיה מאוד מהותית.

רחל גור: שוק היבוא של התמרוקים נשלט על ידי שני יבואנים, אולי שלושה יבואנים מאוד גדולים בלעדיים, דורסניים.

רחל גור: אם אנחנו רוצים לסמן את זה, אפשר לסמן יובא על ידי מונופול.

רחל גור: יש פה ניסיון לדרוס את הקטנים, לדרוס את התחרות.

רחל גור: אנחנו צריכים למצוא משהו שהציבור יכול לסמוך עליו.

רחל גור: אם לא "מוכר", אז מילה חלופית.

רחל גור: לא יהיה פה דרג א' ודרג ב', כי אחרת - - -

מיכאל ביטון: יש עוד סוגיות?

שי סומך: רציתי להגיד לפרוטוקול שלנוטיפיקציה יש עלויות, עלויות הפיקוח של המוצרים שמגיעים.

שי סומך: חשוב לומר את זה.

מיכאל ביטון: תודה.

מיכאל ביטון: תקראי את הנושאים שעלו פה עכשיו בכותרות.

ענת מימון: הנושא הראשון זה הסימון.

ענת מימון: לגבי היבוא המקביל, יבוא ויצור בהצהרה.

ענת מימון: הנציג האחראי, החובה שלו למסור - - -

קריאות: - - -

מיכאל ביטון: אני מבקש דממה.

מיכאל ביטון: שקט.

ענת מימון: הנושא הראשון זה הנושא של סימון המוצרים במסלולים השונים.

ענת מימון: היבוא המקביל שנקבע פה בנוסח.

מיכאל ביטון: רון כץ ישב איתם על נוסח שאפשר לחיות איתו.

ענת מימון: הנושא של חובות נציג אחראי, שהעוסק בתמרוקים יכול לדרוש ממנו דיווח רבעוני, זה משהו שקבוע היום בפקודה.

מיכאל ביטון: הם אמרו שהם יבחנו בהפסקה.

מיכאל ביטון: משרד הבריאות ואביר קארה ישבו.

ענת מימון: נושא האגרות של משרד האוצר.

מיכאל ביטון: משרד האוצר יתייחס, אם זה על הפרק, להקל בנושא.

ענת מימון: הנושא של המותג הפרטי.

מיכאל ביטון: המותג הפרטי – מה דינו?

מיכאל ביטון: כרגע דינו שהוא פועל כמו שהוא ידע לפעול עד היום.

אביר קארה: אבל יש בעיה.

מיכאל ביטון: הבנו את הבעיה.

מיכאל ביטון: תגיד עוד שלוש פעמים זה לא הופך את זה לבעיה שלא קיימת.

מיכאל ביטון: הוא יפעל כמו שהוא פועל עד היום.

מיכאל ביטון: הם התחילו את הדיון מולי: אל תפגע בנו.

מיכאל ביטון: עכשיו אתה רוצה לשפר, גם אני רוצה לשפר.

מיכאל ביטון: אבל הם אמרו: תן לנו לעבוד כמו שאנחנו עובדים היום.

מיכאל ביטון: זו הייתה עמדתם.

מיכאל ביטון: אל תפריעו לנו.

אביר קארה: הרגע נתת ליבואן מקביל לדבר, זה לא מה שהוא אמר.

מיכאל ביטון: הוא אמר שמשרד הבריאות הלך והתקדם איתו, ונותרו סוגיות, ואפילו תקנות שהוא רוצה, אבל הוא רוצה מיידית, הם לא יודעים לעשות אותן מיידית.

מיכאל ביטון: אז אמרתי לו: יש לך ארבע שנים שקט, ואם הם לא יביאו לך תקנות, יש לך יותר שנים.

מיכאל ביטון: אתה רוצה עוד לשפר את מעמדו, גם אני רוצה.

מיכאל ביטון: בהפסקה הזאת אם יש לכם עוד בשורה סביב המותג הפרטי, תביאו גם הבשורה הזאת.

מיכאל ביטון: אלה הנושאים.

מיכאל ביטון: אנחנו נתכנס פה בשעה 15:20.

מיכאל ביטון: אני מבקש הכול פטור, לא חצי פטור.

מיכאל ביטון: זה הרבה זמן.

מיכאל ביטון: אורן הרמב"ם, התאחדות התעשיינים.

מיכאל ביטון: קצר בבקשה, כי אנחנו מנסים להתקדם.

אורן הרמבם: קצר מאוד, אדוני.

אורן הרמבם: אדוני היושב-ראש, השלמה קצרה למעשה לסעיף הראשון שהיועצת המשפטית קראה בסבב הקודם של הדיון היום.

אורן הרמבם: אני רוצה להודות לך, אדוני היושב-ראש, שהיית קשוב לנו, לתעשייה, לבקשה להשוואת תנאי רגולציה למפעלי תמרוקים בישראל בהשוואה למפעלי תמרוקים באירופה.

אורן הרמבם: אני רוצה להודות גם לאנשי משרד האוצר ומשרד הבריאות, שבהנחיה שלך קיימו איתנו דיונים והגיעו איתנו להסכמות שמקרבות אותנו במידה רבה להשוואת תנאי רגולציה בין ישראל לבין אירופה.

אורן הרמבם: תודה.

מיכאל ביטון: יופי, אני שמח.

מיכאל ביטון: אנחנו מרגישים אחראים לייצור וליבוא.

מיכאל ביטון: היו פה משיכות לכל כיוון.

מיכאל ביטון: היבוא והיצור הם הילדים שלנו, ילדים של מדינת ישראל, שווים, שווי זכויות.

מיכאל ביטון: נושא-נושא.

מיכאל ביטון: בבקשה, רק הנושאים שנתתי לך לטיפול.

ענת מימון: נושא אגרות.

מיכאל ביטון: אגרות.

מיכאל ביטון: יש לנו בשורה בנושא הזה.

מיכאל ביטון: במאמץ מול שר האוצר ביחד עם חבר הכנסת אביר קארה.

מיכאל ביטון: אתה רוצה לבשר את הבשורה, הראל?

הראל שליסל: אתה יכול, היושב-ראש.

מיכאל ביטון: אנחנו נפטור את היבואנים והיצרנים מהאגרות הללו, ונעגן את זה בחקיקה הראויה, ונקל עליהם גם בהיבט הזה.

מיכאל ביטון: בשורה יפה.

מיכאל ביטון: תודה לאנשי האוצר ולשר האוצר שטיפל בנושא.

מיכאל ביטון: אחד הלך.

מיכאל ביטון: השני.

ענת מימון: לעניין החובה למסור דיווחים רבעוניים לנציג האחראי.

מיכאל ביטון: הנציג האחראי – הבקשה של אביר קארה התקבלה ואתם תעגנו את זה בנוסח הסופי של החוק שיובא להצבעה.

מיכאל ביטון: תודה רבה גם על זה.

מיכאל ביטון: תודה לכם, אנשי משרד הבריאות על הגמשת העמדות בעניין הזה, ותודה לחבר הכנסת רון כץ ולחברת הכנסת מיכל שיר, שצברו אתכם כמה שעות תיאום בימים האחרונים, לקידום הנושאים הללו וצמצום הפערים.

מיכאל ביטון: תודה רבה.

ענת מימון: הנושא של סימון המוצרים במסלולים השונים.

מיכאל ביטון: סימון המוצרים יהיה כדלהלן: מוצר שהוא ברישיון משרד הבריאות, יישאר הסימון, שאר המוצרים ביבוא, לא יסומנו בכלל, כלום, וגם בייצור.

מיכאל ביטון: שום דבר לא יופיע.

מיכאל ביטון: יש רק מצב ייחודי שעלה בסוגיית יבוא מקביל.

מיכאל ביטון: אם היבואן המקביל מביא את המוצר מאותו מפעל, מאותה מדינה, וזה מוצר זהה, הוא יהיה יבוא מקביל.

מיכאל ביטון: אם הוא מביא את זה ממדינה שונה, ממפעל אחר, הוא ילך לעשות את זה ביבוא של הצהרה.

מיכאל ביטון: נכון?

אביר קארה: לא.

אביר קארה: מבחינת כתובת יש בעיה.

מיכאל ביטון: אין בעיה.

מיכאל ביטון: הוא יכתוב - - -

אביר קארה: בטח שיש.

אביר קארה: אם יש מוצר שהגיע לארץ, ויש עליו כתובת, אומנם הוא מארצות-הברית, אבל בגלל שהם חייבו - - -

מיכאל ביטון: אתה על תסביר.

מיכאל ביטון: תן להם להשיב, הם עוד לא השיבו.

אביר קארה: זאת המהות של הבעיה.

רינת בכר: אנחנו מבקשים שכאשר מישהו מביא מוצר ביבוא מקביל במסלול הצהרה, מה שכתוב על המוצר שכבר משווק בישראל מבחינת מקום היצור, יהיה זהה למה שמיובא ביבוא מקביל.

אביר קארה: על מה שמיובא כתוב רק USA, ועל מה שאתם ביקשתם מהיבואן הישראלי כתוב ניו ג'רזי.

רינת בכר: אני אסביר.

רינת בכר: אם על המוצר שכבר משווק בישראל, בין אם ברישיון ובין אם בנוטיפיקציה ביבוא רשמי כתוב Made in Germany, גם על המוצר המקביל צריך להיות כתוב Made in Germany.

אביר קארה: אתם כבר דרשתם בעבר מאותו יבואן את הכתובת המדויקת.

רותי אלגוזי: בגלל התווית הישראלית על המוצר.

מיכאל ביטון: רגע, אביר.

מיכאל ביטון: אתה קוטע אותם.

מיכאל ביטון: אתה לא נותן להם להסביר.

אביר קארה: לא על הכתובת הישראלית, על המוצר עצמו.

רותי אלגוזי: נכון.

רותי אלגוזי: אתם מדברים על שני דברים שונים.

אביר קארה: אם יש ספיד סטיק - - -

מיכאל ביטון: תן לה לסיים.

רינת בכר: אם כתוב על מוצר הייחוס שמשווק בישראל כדין – כתוב עליו Made in EU, אז גם על המוצר המקביל יהיה כתוב Made in EU.

אביר קארה: גם אם הוא לא יוצר שם?

רון כץ: אם רשומה כתובת?

מיכאל ביטון: גם בסדר.

מיכאל ביטון: עוד יותר טוב.

רון כץ: זו הבעיה.

רון כץ: זה גם חזרה מההסכמה הממשלתית שכבר הייתה.

אביר קארה: אין באירופה סימון, זה רק סימון ישראלי.

אביר קארה: זה רק בישראל ככה.

מיכאל ביטון: הם לא ביקשו סימון.

אביר קארה: רק בישראל - - -

מיכאל ביטון: לא הקשבת.

מיכאל ביטון: אין פה שום סימון.

מיכאל ביטון: יש פה באיזה מסלול זה נעשה.

אביר קארה: אני אגיד עוד פעם.

אביר קארה: עד היום מדינת ישראל דרשה סימונים - - -

מיכאל ביטון: מי שעומד ומדבר, אני אוציא אותו.

אביר קארה: בגדול, אם יש לי מוצר שנמצא אצלי ביד, ובגלל הרגולציה הישראלית מופיעה הכתובת המדויקת של המפעל, ואני רוצה עכשיו להביא את אותו מוצר ביבוא מקביל, אבל באירופה לא שמים את הכתובת של המפעל, כתוב רק EU, אני לא יכול להביא את המוצר.

מיכאל ביטון: ועל המוצר כתוב EU?

אביר קארה: לא.

אביר קארה: על המוצר הישראלי.

אביר קארה: בגלל שבישראל דרשו שתהיה כתובה הכתובת מדויקת, יש כתובת מדויקת.

מיכאל ביטון: הוא יוצר באותה מדינה ובאותו מפעל?

אביר קארה: לא בטוח.

אביר קארה: אני לא יודע.

רינת בכר: אנחנו לא מבקשים להשוות לתווית הישראלית למה שכתוב בעברית, אנחנו מבקשים להשוות למה שכתוב במקור על המוצר בכיתוב שלו באנגלית.

אביר קארה: במקור יכולים להיות כמה סימונים.

רון כץ: כבר היינו בזה.

רון כץ: למה אנחנו לא רואים או אירופה או את המדינה?

רון כץ: מה הבעיה?

רינת בכר: אנחנו לא מוכנים, כי זה לא אומר שזה אותו מוצר.

רון כץ: זאת ההסכמה שהייתה גם בממשלה.

רינת בכר: אם זה לא אותו מוצר, אנחנו לא מוכנים.

רון כץ: מה "לא אותו מוצר"?

רון כץ: זה אותו מוצר.

מיכאל ביטון: רון, זה לא שאי-אפשר לייבא את זה.

רון כץ: אתה לא מבין מה יהיה.

רון כץ: היצרן, זה שקונה אותו, לא יוכל להביא אותו, כי במקום שיהיה רשום אירופה, יהיה לך רשום עכשיו פריז.

רון כץ: מאיפה תביא את זה?

מיכאל ביטון: מה הבעיה?

רון כץ: אתה קונה את זה באירופה.

אביר קארה: מיכאל, זה לא קיים.

אביר קארה: פשוט אין את הדבר הזה, זו דרישה ישראלית.

מיכאל ביטון: אף אחד לא אומר לך מה לכתוב על זה.

מיכאל ביטון: אנחנו לא מדברים על מה לכתוב.

אביר קארה: הוא אומר לך שאם ספיד סטיק של חברת ספיד סטיק העולמית, יש עליו כתובת - - -

מיכאל ביטון: לא אומרים מה לכתוב.

מיכאל ביטון: אתם לא מקשיבים, חברים.

מיכאל ביטון: אומרים לך איך לייבא, לא מה לכתוב.

מיכל שיר סגמן: אתם לא מקשיבים.

מיכאל ביטון: קולגייט הגיע מגרמניה.

מיכאל ביטון: כתוב על זה "גרמניה", הבאת עוד קולגייט ביבוא מקביל, תכתוב עליו "גרמניה" ותייבא במקביל.

מיכאל ביטון: הבאת אותו מהאיחוד האירופי - - -

רון כץ: נניח הבאת אותו מצרפת.

אביר קארה: כתוב "האיחוד האירופי" על המוצר, תביא את המוצר המקביל לאיחוד האירופי, אבל אם הבאת מוצר מקורי בישראל, קולגייט גרמניה, זה המקור, והבאת עכשיו קולגייט מסלובניה, אתה יכול להביא קולגייט מסלובניה במסלול של הצהרה ביבוא.

אביר קארה: הוא לא ייקרא "יבוא מקביל", כי אתה צריך לדעת שזה מפעל אחר.

אביר קארה: אם היבואן הרשמי הסיר את התווית?

רון כץ: למה?

רון כץ: זה אותו מפעל.

מיכאל ביטון: מבחינתם זה לא אותו סטנדרט.

מיכאל ביטון: הם נותנים אישור שזה אותו מוצר.

מיכאל ביטון: לא נחה דעתם שמוצר - - -

אביר קארה: היבואן הרשמי יסיר את התווית.

מיכאל ביטון: מה שהוא יכתוב, זה מה שנקבל.

רינת בכר: יש פה איזה אי-הבנה, אני חושבת.

רינת בכר: אפשר להסביר.

רינת בכר: אנחנו לא מתייחסים למה שכתוב בתווית שהיבואן הרשמי שם בישראל ומדביק.

רינת בכר: זה לא קשור לתווית הזאת.

רינת בכר: אנחנו רוצים שאותו מוצר שהגיע במקור מאירופה, להשוות אליו.

אביר קארה: אם זו אותה חברה שמייצרת במקום אחר באירופה?

רותי אלגוזי: במפעל אחר זה לא נחשב אותו מוצר.

נעם דן: זה אותו מפעל.

אביר קארה: זה אותו מוצר.

רון כץ: אותה חברה, אותה קולגייט.

אביר קארה: אותו מוצר, מפעל אחר.

אביר קארה: קולגייט מייצרת רק במקום אחד?

אסנת לוקסנבורג: אני אסביר מה החשש.

מיכאל ביטון: שאלתי את השאלה הזאת, ויש חשש.

רון כץ: איזה חשש, מיכאל?

מיכאל ביטון: אתם מנסים למשוך עוד קצת, אבל אנחנו בדדליין של הדבר הזה.

רון כץ: זה לא קצת, זה קריטי.

מיכאל ביטון: הוא יכול לייבא את המוצר.

מיכאל ביטון: הוא יכול להביא בהצהרה.

מיכאל ביטון: פתחנו לו יבוא בהצהרה.

מיכאל ביטון: מה הבעיה?

רון כץ: למה אנחנו הולכים בניגוד לנוסח הקיים של הממשלה?

רון כץ: למה חוזרים אחורה?

מיכאל ביטון: שינינו לעומת הממשלה גם דברים לא טובים שהממשלה הביאה.

רון כץ: זה דבר קריטי לאנשים האלה.

רון כץ: זה אותו מוצר.

רון כץ: אותו קולגייט מיוצר גם שם וגם שם.

אביר קארה: מיכאל, זה עוד חסם של היצרן עצמו.

אביר קארה: לפעמים יש לו אינטרס למכור רק לבן אדם אחד, הוא לא רוצה תחרות בעצמו.

מיכאל ביטון: זה לא מאותו מפעל.

אביר קארה: הוא רוצה לשמור על מחיר גבוה.

מיכאל ביטון: זה לא מאותו מפעל.

מיכאל ביטון: מה שאתה מדבר זה יצרן מסוים, שמוכר ליבואן בלעדי פה, ולכן הוא לא מוכן לתת - - -

אביר קארה: הוא יראה שתי תוויות שונות.

אביר קארה: אם אני היצרן, אני אראה שתי תוויות שונות, ואני מוכר רק לבן אדם אחד.

אביר קארה: בקלות אני עושה את זה.

רון כץ: זה מה שיקרה.

מיכל שיר סגמן: בסוף החשש שלהם הוא חשש של זיוף.

מיכל שיר סגמן: גם אני שאלתי את השאלות האלה.

אביר קארה: יש בדיקה.

מיכאל ביטון: אין בעיה, אבל הוא יכול לייבא את המוצר.

אביר קארה: ההצהרה היא הצהרה על מוצר שנבדק.

אביר קארה: זה מגיע מאירופה.

מיכאל ביטון: הוא יכול לייבא את המוצר, אבל הוא לא ייקרא "מוצר זהה".

מיכאל ביטון: המסלול "יבוא מקביל" בא לטעון שהמוצר זהה.

מיכאל ביטון: הם אומרים שאם זה שני מפעלים בארצות שונות, יכול להיות שהמוצר לא זהה.

רון כץ: גם אם זה אותו חברה, אותו בעל הבית, אותו מפעל?

קריאות: כן.

מיכאל ביטון: כן.

רון כץ: זה לא הגיוני.

מיכאל ביטון: האמת, ראינו את זה.

מיכאל ביטון: פעם ראית שעשו יבוא של קולה זירו מאיזה ארץ אירופית בזול, זה לא היה אותו טעם.

רון כץ: אבל זה אותו מוצר, בדקו שזה אותו מוצר.

רון כץ: לא אותו טעם, אבל בסוף אותו מוצר.

רון כץ: זו הדוגמה הכי טובה, הקולה זירו שייבאו אותה, זה אותו מוצר.

מיכאל ביטון: זה לא היה אותו דבר.

מיכאל ביטון: חברים, יש דברים שהם הלכו איתנו, יש דברים שפחות.

מיכאל ביטון: אני חושב שהם הוסיפו באומדן אולי 50% מוצרים שהם לא התכוונו להוסיף בשלב הזה.

מיכאל ביטון: אביר ביקש לאתגר את המערכת ולהגיד: בשנה הבאה הכול מותר, למעט רשימת החריגים.

מיכאל ביטון: הם לא מקבלים את זה.

מיכאל ביטון: זה ברמת מנכ"ל ושר.

מיכאל ביטון: זה לא עובר להם בגרון.

מיכאל ביטון: מבחינתם החוק הזה לא יאושר והם לא יסמכו עליו את ידיהם.

מיכאל ביטון: מה שהם אומרים, שהם יעבדו באופן נמרץ בשנה הקרובה כדי להוסיף הרבה יותר מוצרים - - -

אביר קארה: לנושא התמרוקים בלבד או לכל הרפורמה?

מיכאל ביטון: הם אומרים שהם בנו מסלול שאומר: רוצו קדימה עם המוצרים שנחה דעתנו, ונעשה גל נוסף של מוצרים בשנה הקרובה בתיאום אתכם.

מיכאל ביטון: תנו לנו לעבוד אתכם, תנו לנו להרגיש שהעסק מתקדם, ונוסיף מוצרים.

מיכאל ביטון: אתה ביקשת שהוועדה הזאת תפקח - - -

אביר קארה: אין בעיה, אני בעד.

אביר קארה: מה קורה אם לא מוסיפים?

מיכאל ביטון: הם יוסיפו.

אביר קארה: מתי יהיה יבוא חופשי לישראל?

מיכאל ביטון: אנחנו בוועדה.

אביר קארה: באיזה שנה יהיה יבוא חופשי לישראל?

מיכאל ביטון: אדוני, אי-אפשר את כל הניצחונות ביום אחד.

רינת בכר: גם היום יש יבוא חופשי.

אביר קארה: ממשלות בישראל זה חודשיים, חצי שנה.

אביר קארה: אנחנו צריכים להביא את כל ההישגים בחצי השנה הראשונה.

אביר קארה: אחר כך לא בטוח שנוכל.

מיכאל ביטון: אני נותן בקשות דיבור, אבל תצטרכו לדבר דקה, כל מי שבזום.

מיכאל ביטון: אייל מנצור, משפטים קצרים בבקשה.

אייל מנצור: שלום לכם, רציתי לדבר על שני נושאים שעכשיו הזכרתם, כדי להבין איך להמשיך מפה.

מיכאל ביטון: קצר, אייל.

מיכאל ביטון: קצר.

אייל מנצור: קצר.

אייל מנצור: קצר.

אייל מנצור: האחד זה היבוא מקביל.

אייל מנצור: האם המוצר חייב להיות זהה או כמו שיושב-ראש הוועדה אמר שאפשר להביא ממפעל אחר?

מיכאל ביטון: לא.

מיכאל ביטון: זהה.

מיכאל ביטון: התשובה היא זהה.

מיכאל ביטון: מפעל אחר זה יהיה יבוא בהצהרה או מסלולי יבוא אחרים.

אייל מנצור: השני, רציתי לדעת לגבי הסימון.

אייל מנצור: כשאתם אומרים שאין סימון, אם אני מייבא היום מוצר, ומחר יביאו עוד יבואן או עוד עשרה יבואנים, איך אפשר יהיה לדעת בשוק של מי המוצר הזה?

אייל מנצור: מי אחראי על המוצר הזה?

מיכאל ביטון: יש חוקים שאומרים שיש יצרן ויבואן, זה לא קשור לרפורמה הזאת.

אייל מנצור: נניח שיש מוצר בעייתי, יבואו למדף, איך ידעו מי הביא את המוצר הזה?

מיכאל ביטון: אתה חייב לכתוב שאתה היבואן שלו על המוצר.

מיכאל ביטון: זה לא קשור לכלום.

מיכאל ביטון: מי ייבא את המוצר הזה לארץ, חייבים לכתוב.

אייל מנצור: אז תהיה תווית.

מיכאל ביטון: בוודאי.

מיכאל ביטון: לא יהיה כתוב שום הליך רגולטורי של בדיקות ומעבדות על המוצרים האלה.

מיכאל ביטון: אם הבאת יבוא מקביל ברישיון משרד הבריאות, יופיע לך "ברישיון".

מיכאל ביטון: אם הבאת יבוא מקביל במסלולים החדשים, לא יופיע לך שום דבר, למעט העובדה שאתה ייבאת את זה.

מיכאל ביטון: תודה רבה.

מיכאל ביטון: יאיר כהן.

מיכאל ביטון: קצר ולעניין.

יאיר כהן: קודם כול, אני רוצה להגיד תודה רבה.

יאיר כהן: אני חושב שיש פה הזדמנות פז לייצר רפורמה אמיתית בתחום של מותג פרטי.

יאיר כהן: אני יבואן של מותג פרטי שמייבא את כל המוצרים של חברת שופרסל ו-Be.

יאיר כהן: זה מראה לכם איזה סוג של יבואן אנחנו.

יאיר כהן: אני חושב שהדרישות היום של משרד הבריאות למעשה מפלות אותנו מול המדינות המוכרות.

יאיר כהן: ייצרו מסלול ירוק למדינות ירוקות ומסלול אדום לנו.

יאיר כהן: צריך להבין שטורקיה, סין טייוון, מדינות שהן לא מדינות מוכרות, הן המדינות האטרקטיביות ליבוא מותג פרטי.

יאיר כהן: לחסום אותנו זה למעשה להעלות את יוקר המחיה במקום להוריד את יוקר המחיה.

מיכאל ביטון: זה לא לחסום אותך.

יאיר כהן: זה לגמרי לחסום איתנו.

מיכאל ביטון: אם אנחנו רוצים להיות אירופה, ונחה דעתנו - - -

יאיר כהן: באירופה אין מדינות מוכרות ולא מוכרות.

יאיר כהן: אם אנחנו רוצים להיות אירופה, אז אין.

מיכאל ביטון: אתה צריך להחליט אם אתה יבואן או יצרן, קודם כול, כמותג פרטי.

מיכאל ביטון: אם אתה רוצה להיות יצרן, יחולו עליך כללים של יצרן בישראל.

מיכאל ביטון: אם אתה רוצה להיות יבואן, יש לך ארבעה מסלולי יבוא, תבחר איזה מסלול אתה רוצה.

מיכאל ביטון: אתה לא יכול לאחוז את המקל משני קצותיו.

יאיר כהן: המסלול שלי, כיבואן מותג פרטי, ממדינה לא מוכרת, לא מאפשר לי היום - - -

מיכאל ביטון: קיבלת מסלול של הצהרה, מסלול חדש, גם ממדינה אחרת.

מיכאל ביטון: אתה יכול להביא בהצהרה.

יאיר כהן: איך אני יכול להביא בהצהרה מטורקיה?

יאיר כהן: אי-אפשר להביא מסמך ממשרד הבריאות הצרפתי שאתה משווק את אותו מוצר.

אביר קארה: אין אפשרות, הוא צודק.

אביר קארה: הוא פשוט צודק, זה כאילו לחסום את הרפורמה.

יאיר כהן: צריך להבין את זה, חברים, כי אנחנו מפספסים את הנקודה.

יאיר כהן: חבר הכנסת רון כץ אמר את זה בצורה מדהימה, יש פה מטרה להוריד את יוקר המחיה.

יאיר כהן: צריך להבין את הסעיפים האלה ומה המשמעות בפועל.

יאיר כהן: בפועל אי-אפשר לספק.

יאיר כהן: קבעתם עכשיו בצורה מאוד יפה שלא יהיו אגרות על המסלול הירוק, אז על המסלול שלנו ימשיכו להיות אגרות, נמשיך לחכות חצי שנה.

יאיר כהן: ומה אנחנו?

יאיר כהן: אנחנו יבואנים של מותג פרטי ממדינות אטרקטיביות כדי להוריד את יוקר המחיה.

יאיר כהן: אני אחראי להוריד את מחירי - - -

מיכאל ביטון: סליחה, אני רק אעיר לך הערת ביניים, שלא ראיתי את תרומת רשתות המזון להורדת יוקר המחיה.

מיכאל ביטון: עוד נגיע לרשתות המזון, אז אל תדווח לי שהם הורידו את יוקר המחיה בישראל.

יאיר כהן: אני לא אומר, אני אומר - - -

מיכאל ביטון: אל תגיד לי את זה שהבאת מותג פרטי לרשתות המזון ובזכותכם ירד יוקר המחיה בישראל.

מיכאל ביטון: עוד לא ראיתי את הדבר הזה.

מיכאל ביטון: בכל מקרה, אתה לא סובל - - -

אביר קארה: זה נכון, רשתות המזון הורידו את המחירים בישראל, אי-אפשר להתעלם מזה.

יאיר כהן: חד-משמעית, וזה בגללנו.

יאיר כהן: אני היבואן הבלעדי של רשת שופרסל במותג הפרטי וברשת Be - - -

מיכאל ביטון: יבואן בלעדי זה כבר לא טוב, כי אז אתה בעצמך מונופול, אבל לא משנה.

יאיר כהן: אני בכלל לא מונופול.

מיכאל ביטון: אל תגיד "יבואן בלעדי", כי נהיית מונופול של משהו.

מיכאל ביטון: תגיד: אני יבואן.

יאיר כהן: אני לא מונופול.

יאיר כהן: יש תחרות, ואני מצליח לנצח, אבל אני חושב שהדרישות היום יגרמו לי - - -

אביר קארה: הוא גם מוכן לתחרות, אז הוא כבר לא מונופול.

מיכאל ביטון: אדוני, אנחנו עוסקים במגוון בעיות, שעיקרן היה לעזור ליבואנים חדשים להיכנס לעולם היבוא.

מיכאל ביטון: אנחנו שמחים שאתה יבואן בלעדי גדול ומצליח - - -

יאיר כהן: אני לא גדול, אני יבואן בינוני.

מיכאל ביטון: אתה גדול, כי אתה עובד עם שופרסל.

מיכאל ביטון: אתה מהגדולים.

מיכאל ביטון: אנחנו רוצים לעזור גם למותג הפרטי, וכמו שראיתם, גם המותגים הפרטיים קיבלו מענה, חלקי ולא מושלם.

מיכאל ביטון: והייתה פה גם תשובה שארבע שנים לא נוגעים בכם ולא מפריעים לכם לעשות את היבוא במותג הפרטי כפי שעשיתם עד היום.

מיכאל ביטון: והתקנות המיוחדות שיותקנו עבורכם יהיו על דעתכם, כפי שביקש האיש הקודם בסוגיית המותג הפרטי.

מיכאל ביטון: יש פה התקדמות.

מיכאל ביטון: אף אחד לא קיבל את הדבר המושלם עבורו.

יאיר כהן: מדוע לא מאפשרים לנו?

יאיר כהן: ביקשו מאיתנו להביא דוח בטיחות, שזה מסמך נוסף ומאוד מאוד משמעותי.

יאיר כהן: אם אנחנו מצליחים לספק אותו למשרד הבריאות, מדוע אנחנו לא יכולים לקבל הצהרה מהמדינה המוכרת?

יאיר כהן: לדוגמה, שאני אקבל מסמך מהרשות - - -

מיכאל ביטון: אני אתן להם להשיב, אבל אני לא אעשה איתך דיון עכשיו על מותג פרטי, כבר עשינו את זה.

יאיר כהן: אני רק רוצה להראות לכם מסמך של משרד הבריאות הטורקי - - -

אביר קארה: צריך לשנות את הנוסח בעניין הזה.

מיכאל ביטון: יש מה לעשות, אבל לא היום.

יאיר כהן: - - - מסמך של משרד הבריאות הטורקי שמראה שירותים לפי הדירקטיבה האירופאית.

יאיר כהן: אם הם עובדים לפי הדירקטיבה האירופית, למה אי-אפשר פשוט להציג את המסמך הזה ולייבא בנוטיפיקציה?

מיכאל ביטון: אמרת את הדברים, תודה רבה.

מיכאל ביטון: האם אתם יכולים לתת תשובה ספציפית לדברים שהוא העלה?

מיכאל ביטון: וגם לאן אתם הולכים בעתיד בנושא הזה?

רותי אלגוזי: כל היבוא חייב להיות משווק במדינה מוכרת, בין אם הוא מותג פרטי ובין אם הוא לא מותג פרטי.

רותי אלגוזי: מסלול הנוטיפיקציה הוא מסלול שלא חף מסיכונים, הוא לא עובר דרכנו, לכן חייבת להיות דרישה של שיווק במדינה מוכרת.

רותי אלגוזי: באנו לקראתכם, אפשרנו את המסלול הקיים היום.

רותי אלגוזי: זה לא נכון שאף אחד לא עומד בדרישה.

רותי אלגוזי: יש יצרני מותג פרטי שכן יכולים לעמוד בדרישה של שיווק במדינה מוכרת, כי המותג הפרטי שלהם הוא לדוגמה מאיטליה.

רותי אלגוזי: זה לא נכון להוריד את הדרישה הזאת, כי אז נפגע בהם.

רותי אלגוזי: בעוד ארבע שנים נתכנס - - -

מיכאל ביטון: למה בעוד ארבע שנים?

מיכאל ביטון: העבודה על הנושא הזה מתחילה מיידית, אותם תתקנו - - -

רותי אלגוזי: בעוד ארבע שנים נבוא עם הפתרון בעזרת השם.

מיכאל ביטון: לפני ארבע שנים.

מיכאל ביטון: עד ארבע שנים.

מיכאל ביטון: היה פה אדם, יבואן מותג פרטי, שדיבר אתכם, ניסחתם הסכמות, אתם לא בנויים להעלות אותן מיידית, בגלל שדרוש זמן, אבל יש לכם נכונות לעבוד גם למען מי שעובד במותג הפרטי.

שי עג'מי: אני מאגף רגולציה במשרד ראש הממשלה.

שי עג'מי: הבנתי שהיה שינוי מהנוסח בנושא של התווית ויבוא מקביל והזהות בתווית כאשר זה מיוצר ב-EU.

מיכאל ביטון: לא.

מיכאל ביטון: אם יש מוצר בישראל מקורי, שעליו כתוב EU, וייבאת מוצר מקביל שגם הוא EU, בסדר, הוא יהיה במסלול המקביל.

מיכאל ביטון: אבל אם הבאת משתי ארצות שונות, זה לא יבוא מקביל, זה יהיה במסלולי יבוא אחרים.

שי עג'מי: זה משנה את הסיטואציה, לכן אני שואל.

שי עג'מי: זה עלול ליצור בעיה.

שי עג'מי: מדוע?

שי עג'מי: לפי הרגולציה הישראלית, אם אני מביא מאיטליה, אני יכול לשים תווית בעברית, להוריד את התווית המקורית, יהיה כתוב שם "איטליה".

שי עג'מי: באירופה אני יכול לכתוב שזה מיוצר ב-EU, וזה תקין לחלוטין, ואז לפי השינוי שנעשה עכשיו זו תהיה דרך לחסום יבוא מקביל.

מיכאל ביטון: למה לחסום?

שי עג'מי: אני אסביר.

שי עג'מי: נאמר שיבואן רשמי X מביא מאיטליה את התמרוק, הוא יוריד את התווית המקורית.

שי עג'מי: זה קורה הרבה, עושים תוויות בעברית.

שי עג'מי: יהיה כתוב עליה made in Italy.

שי עג'מי: הוא יודע, כי יש לו קשר עם היצרן.

שי עג'מי: אותו תמרוק באירופה, לא חייבים לכתוב עליו made in Italy - - -

מיכאל ביטון: הוא לא אותו תמרוק, כי הוא במפעל אחר.

אביר קארה: הוא אותו תמרוק בדיוק.

שי עג'מי: שנייה, אני אשים כמה תרחישים, אני רוצה רק שהוועדה תבין את הסיטואציה.

מיכאל ביטון: אם זה אותו תמרוק שיצא מאותו מפעל, אז כתוב עליו שהוא מאיטליה.

שי עג'מי: זה לא מדויק.

שי עג'מי: הרגולציה האירופית מאפשרת לכתוב made in EU, אתה לא חייב לכתוב באיזה מדינה.

מיכאל ביטון: זו הסוגיה היחידה שנשארה פה יחסית פתוחה.

שי עג'מי: זה יאפשר לחסום אותם.

מיכאל ביטון: אנחנו רוצים שהחוק של התמרוקים והמזון, שעסקו בו משרד הבריאות, יקבל את ברכת הדרך המלאה שלהם, והמסר שהם הלכו פה בניהול סיכונים והגמישו עמדות, אבל עדיין אנחנו עושים את זה במשורה, באופן שלא מסכנים את הציבור.

מיכאל ביטון: נבדוק את עצמנו בשנה הקרובה, ויש התחייבות בשנה הקרובה לפעול להכנסת מוצרים נוספים.

שי עג'מי: זה פשוט יאפשר לעשות מעקף.

מיכאל ביטון: לא הקשבת לי עד הסוף.

שי עג'מי: סליחה.

מיכאל ביטון: אמרתי שהסוגיה שהעלית היא האחרונה שלא נסגרה פה.

מיכאל ביטון: אני אתן להם עד לנוסח ההצבעה בחוק, שגם את זה ננסה - - -

ענת מימון: כרגע הנוסח שהוצג בוועדה כן מדבר על זה שאם זו מדינה ממדינות האיחוד האירופי, אפשר לכתוב או EU או מדינה.

ענת מימון: רק אם זו מדינה שאיננה ממדינות האיחוד האירופי צריך שכתובת אתר היצור תהיה זהה.

שי עג'מי: לכן שאלתי אם הנוסח שונה.

שי עג'מי: לכן פתחתי בשאלה אם הנוסח שונה.

שי עג'מי: זה מה שהבנתי, לכן שאלתי את השאלה.

מיכאל ביטון: תקראי את הנוסח.

ענת מימון: בבדיקת ההתאמה המעבדה צריכה לבדוק: "(ג) לגבי תמרוק ייחוס שיוצר במדינה ממדינות האיחוד האירופי – המדינה שבה יוצר תמרוק הייחוס בהתאם לתווית תמרוק הייחוס, ואולם אם צוין בתווית התמרוק המיובא כי יוצר באזור הסחר של האיחוד האירופי (EU) יראו אותו כזהה לתמרוק הייחוס לעניין זה".

מיכאל ביטון: זה הנוסח המקורי?

שי עג'מי: לכן פתחתי בשאלה האם היה שינוי מהנוסח הזה.

מיכאל ביטון: זו הסוגיה היחידה שאני מאפשר להשאיר פתוחה עד להצבעה.

מיכאל ביטון: רינת ואסנת, הנוסח המקורי עמד לטובת הטיעון שאם זאת מדינת סחר ב-EU ייחשב המוצר כמוצר זהה.

מיכאל ביטון: אני לא רוצה עכשיו לכופף ידיים, אבל ככה התחלתם פה את הדיון.

מיכאל ביטון: זו הסוגיה היחידה שעוד דורשת בדיקה מצדכם לקראת הצבעה על החוק.

מיכאל ביטון: אנחנו מביאים את החוק הזה להצבעה ביום חמישי.

מיכאל ביטון: עד מחר בצוהריים תשבו, משרד האוצר, משרד הבריאות, משרד המשפטים, עם היועצת המשפטית שלנו, כדי להגיע לנוסח מוסכם, כדי שיפורסם.

מיכאל ביטון: הסוגיה היחידה שהשארתי פה פתוחה זה מה שכבר היה כתוב כנראה, ולא תומך במה שאמרנו עד עכשיו.

מיכאל ביטון: אם אפשר לחיות עם זה, תנסו לחיות עם זה, ובא לציון גואל.

מיכאל ביטון: עברנו פה עוד הליך מורכב של עמדות שונות במשרדי ממשלה, וכמובן גופים וארגונים, אבל עם זאת, תחושה שכל אחד עשה כברת דרך ארוכה מצדו.

מיכאל ביטון: ראיתי את משרד הבריאות מגמיש עמדות, ראיתי את אביר קארה מפרגן לכם מדי פעם.

מיכאל ביטון: ראיתי את זה.

אביר קארה: מפרגן הרבה.

מיכאל ביטון: ראיתי את הדברים, ראיתי את ההליכה שלכם לקראת היצרנים, לקראת היבואנים, ביטלנו פה כמה סוגיות שקודם היו חלק מהחוק והקלנו.

מיכאל ביטון: גאווה שביטלנו את האגרות והקלנו על כולם.

מיכאל ביטון: אני מודה לחברי הכנסת שעסקו בזה, מיכל שפה מתמידה איתי עד הרגע האחרון, אבל רון כץ ורבים אחרים נכחו בישיבות על פרק התמרוקים.

מיכאל ביטון: אנחנו נבהיר עד לנוסח, שזה עד מחר, האם החוק הזה ימשיך לעבור בקרה שלנו, כולל הפרק הזה.

מיכאל ביטון: הייתה פנייה לבדוק, לאור העובדה שכבר טיפלנו בו, שהבקרה על היישום שלו, כולל התקנות, יישאר אצלנו.

מיכאל ביטון: אנחנו בדיאלוג עם עידית סילמן יושבת-ראש ועדת הבריאות.

מיכאל ביטון: אם היא תרצה את התקנת התקנות אצלה, זה יישאר אצלה.

מיכאל ביטון: אם היא תרצה ועדה משותפת, נעשה - - -

אביר קארה: היא הסכימה.

מיכאל ביטון: היא אמרה שהיא בודקת.

מיכאל ביטון: אם היא תרצה ועדה משותפת, נעשה ועדה משותפת.

מיכאל ביטון: אם היא תיתן לי לטפל בכל ובתקנות, אנחנו ניקח על עצמנו גם את התקנות ואת קידום החוק.

מיכאל ביטון: בתוך הנוסח הסופי יהיו מועדי דיווח ובקרה, אותם מועדי דיווח ובקרה חצי שנתיים וסוגיות שתאשרנה או ועדת הכלכלה או ועדת הבריאות בתקנות החדשות.

מיכאל ביטון: בכל פעם מחדש אנחנו מתחילים עם פערים עצומים, מסיימים עם התקדמות.

מיכאל ביטון: אני תמיד אומר שאף אחד לא קיבל את כל תאוותו בידו, אבל עשינו דבר משמעותי לאזרחי מדינת ישראל.

מיכאל ביטון: המבחן יהיה ביישום, המבחן יהיה בתוצאה, בהיקף היבוא שיגדל, במגוון המוצרים שיגדל ובמחיר שיפחת.

מיכאל ביטון: אני שם כוכבית, אמר לנו את זה פה יבואן מקביל: אני מייבא בזול, מוכר בזול, במדף זה אותו מחיר כמו המוצר המקורי, כי שם עוד לא נגענו, בעולם רשתות המזון והשיווק, וגם זאת תחנה שאותה נצטרך לבדוק בכנסת ישראל, שאכן כל שרשרת המזון, כל שרשרת האספקה, עברה את הבקרה למנוע קרטלים, תיאומי מחירים, הפקעות מחירים, או כל דבר שתקראו לזה.

מיכאל ביטון: תודה רבה לכולם.

מיכאל ביטון: אני נועל את הישיבה.